*Melléklet a …/2022. sz. Kép. test határozathoz*



**Beszámoló a Polgármesteri Hivatal 2021. évi tevékenységéről**

A Polgármesteri Hivatal fő feladata – mind államigazgatási, mind pedig önkormányzati ügyekben - a döntések előkészítése és végrehajtása.

**Polgármesteri Hivatalban végzett feladatok részletezése**

A Polgármesteri Hivatal Szervezeti felépítése 2021. december 31. napján:

**Jegyző**

**I. Stratégiai és Városüzemeltetési Osztály** (**18 fő**)

**II. Pénzügyi Osztály** (**9 fő**)

**III.       Közigazgatási Osztály** (**11 fő**)

**IV.      Függetlenített főépítész** (**1 fő)**

**A jegyző**

A jegyző jogszabályban meghatározott feladatai során vezeti a polgármesteri hivatalt, összehangolja, koordinálja a hivatal által elvégzendő feladatokat. Részt vesz a pályázatok megvalósításában, az előterjesztések elkészítésében, dönt a hatáskörébe tartozó hatósági ügyekben, gyakorolja a hatáskörébe tartozó munkáltatói jogokat. Feladata a képviselő-testületi ülések és az ott résztvevő köztisztviselők munkájának koordinálása, a rendeletek elkészítése, a döntések végrehajtásának összehangolása. A képviselő-testületi ülésen, ha szükséges törvényességi észrevételt tesz, rendszeres tájékoztatást ad a Polgármesternek, a Képviselő-testületnek, a bizottságoknak az Önkormányzat munkáját érintő hatályos jogszabályokról. Gondoskodik a megalkotott önkormányzati rendeletek kihirdetéséről és hatályba léptetését követően a szükséges intézkedések megtételéről.

**Szervezeti változások a Polgármesteri Hivatalban 2021. évben**

Kiskőrösi Polgármesteri Hivatal Szervezeti és Működési Szabályzata (továbbiakban: PH SZMSZ.) 2021. évben egy alkalommal került módosításra.

Kiskőrös Város Képviselő-testülete megalkotta a közösségi együttélés alapvető szabályairól szóló 19/2017. (X.26.) számú önkormányzati rendeletét (továbbiakban: Rendelet). A rendelet szabályozza a közösségi együttélés alapvető szabályaival ellentétes magatartásokat, illetve e magatartások elkövetőivel szemben alkalmazható szankciókat határozza meg. A rendeletben meghatározottak hatékony ellenőrzése érdekében városgondnoki munkakör létrehozása indokolt a Stratégiai és Városüzemeltetési Osztály Városüzemeltetési és Gondnoksági csoportján belül. A városgondnok fő feladata a rendeletben meghatározottak ellenőrzése és szükség esetén a hatsóági eljárás kezdeményezése. Feladatai közé tartozik továbbá a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése, közreműködés a közterület, az épített és természeti környezet védelmében, a közbiztonság és a közrend védelmében, közreműködés állat-egészségügyi és ebrendészeti feladatok ellátásában. Közreműködés a közvagyon helyben található tárgyainak (pl. parkok, játszóterek, középületek, utcabútorok stb.) védelmében.

A fentieket figyelembe véve a Polgármesteri Hivatal szervezeti egységeinek létszáma változatlan 40. fő.

1. **Stratégiai és városüzemeltetési osztály**
   1. **Pályázati és fejlesztési csoport**

Kiskőrös Város Önkormányzata a 2021. években is igen nagy gondot fordított Kiskőrös városának fejlesztésére.

**TOP- 3.2.1-15-BK1-2016-00045**

**Kiskőrös Város Önkormányzatának épületenergetikai fejlesztési projektje**

Kiskőrös Város Önkormányzata 2016. július 14. napján projekt javaslatot nyújtott be az „Önkormányzati épületek energetikai korszerűsítése” c. felhívásra Kiskőrös Város három közintézményének ("Küzdősportok Háza", "Petőfi Emlékmúzem és "Petőfi emlékmúzeum-iroda" épületének) energetikai korszerűsítése és az érintett épületek energiatakarékos és költséghatékony működtetésének elérése céljából. A pályázat benyújtását követően megkezdődtek a részletes tervezési és előkészítési munkálatok. A benyújtott projektjavaslat pozitív elbírálásban részesült 2017. június 13. napján, melynek értelmében a projekt megvalósítására 139.965.836, -Ft európai uniós támogatást nyert el Önkormányzatunk. A korszerűsítés során elsődlegesen az épület hőmegtartó képességét szem előtt tartva az épületek hőszigetelése, külső nyílászáróinak cseréje, valamint a mai kor követelményeinek megfelelően kondenzációs gázkazánok kerülnek beépítésre. A pályázati felhívásnak eleget téve minden épületben projektarányos akadálymentesítés is megvalósul. A 2020. évben sikeres közbeszerzési eljárás lefolytatását követően kivitelezési szerződést kötöttünk a Modus Vivendi Kft.-vel, aki sikeresen elkezdte a munkálatokat a 2020. évben és 2021-ben sikeresen be is fejezte azokat. A projekt sikeresen lezárásra került a 2021. évben.

**TOP-3.1.1-16-BK1-2017-00024**

**Kerékpárút hálózat fejlesztés Kiskőrös és Tabdi között**

Kiskőrös Város Önkormányzata 2017. július 27. napján projekt javaslatot nyújtott be a „Fenntartható települési közlekedésfejlesztés” c. felhívásra. A benyújtott projekt javaslat 2018. 06.18-án pozitív elbírálásban részesült, melynek eredményeként Önkormányzatunk 430.000.000, -Ft, vissza nem térítendő európai uniós támogatásban részesült. A tervezett fejlesztés keretében a Kiskőrös Bánffy utcától a Tabdira vezető bekötő útig A kerékpárút kialakításának célja az 5301j. országos közút /közel 4000 E/nap/ forgalmától a kerékpáros forgalom leválasztása, biztosítva ezzel Kiskőrös bel és külterületén elhelyezkedő vállalkozások, munkahelyek, a nagyszámú tanyás ingatlanok, ill. Tabdi község kerékpárral történő biztonságos megközelítését, a közúti közlekedés feltételeinek javítását.

Ösztönözve az érintetteket a kerékpáros közlekedésre, az egészséges életmódra, mely hozzájárul az éghajlatváltozás mérsékléséhez, a CO2 kibocsátás csökkentéséhez, az élhető környezet megteremtéséhez. A tervezett kerékpárút részben belterületi (710 m) részben külterületi (3815m). Külterületen Kiskőrös (2805 m) és Tabdi (1010 m) közigazgatási területén halad. A tervezett kerékpárút az 5301j. úttal párhuzamosan halad, követve annak nyomvonalát. A Kiskőrös Bánffy utcától a 0147 hrsz. földútig tart, melynek hossza 1115 m. A 0147 hrsz. úttól az 5307j. Tabdira vezető útig tart a tervezett kerékpárút, melynek hossza 3410 m. A teljes hossz 4525 m. A 2019. évben az építési engedélyezési folyamat került megindításra, amelynek eredményeként 2020. januárjában kiadásra került a projekthez az építési engedély. 2020-ban megindításra került a kivitelező kiválasztására irányuló közbeszerzési eljárás, melynek eredményeként 2020. december 31-én az eljárás sikeres lezárásaként szerződést kötött Önkormányzatunk a Scorpio-Trans Kft.-vel, aki 2021. márciusában átvette Önkormányzatunktól a munkaterületet. A kivitelezési munkálatok 2022. évben sikeresen befejeződtek, és Önkormányzatunk sikeresen forgalomba helyezte a kerékpárutat.

**Önkormányzati feladatellátást szolgáló fejlesztések támogatása- Árpád u. 8.**

Kiskőrös Város Önkormányzata 2019. májusában projekt javaslatot nyújtott be az „Önkormányzati feladatellátást szolgáló fejlesztések támogatása” c. felhívásra. A benyújtott projekt javaslat 2019. 09.03-án pozitív elbírálásban részesült, melynek eredményeként Önkormányzatunk 30.000.000, -Ft, vissza nem térítendő támogatásban részesült. A tervezett fejlesztés keretében a Kiskőrös, Árpád u. 8. ingatlan komplett tető és nyílászáró cseréje, valamint hőszigetelése valósult meg a 2020. évben. A támogató felé a projekt elszámolási feladatai a 2021. évben valósultak meg.

**TOP-1.4.1-19-BK1-2019-00024**

**A kiskőrösi bölcsőde bővítése, felújítása**

Kiskőrös Város Önkormányzata 2019. júniusában projekt javaslatot nyújtott be a „Bölcsődei férőhelyek kialakítása, bővítése” c. felhívásra. A benyújtott projekt javaslat 2019. 10. 07-én pozitív elbírálásban részesült, melynek eredményeként Önkormányzatunk 141.321.551,-Ft, vissza nem térítendő támogatásban részesült. A tervezett fejlesztés keretében a Kiskőrösi bölcsőde komplex fejlesztése, férőhelybővítése valósul meg. A projekt megvalósítása az Új, hat csoportszobás óvoda kivitelezési munkálatainak befejezésével és az óvoda átadásával kezdődik meg, mivel jelenleg nem áll Önkormányzatunk rendelkezésére olyan ingatlan, épület, ahová a bölcsődés gyermekeket a kivitelezés ideje alatt elhelyezhetjük. A 2020-as évben a kivitelező kiválasztására irányuló közbeszerzési eljárást indítottuk el, melynek eredményeként 2021. áprilisában kivitelezési szerződést kötöttünk a Kőröskom Nonprofit Kft.-vel. A kivitelezési munkálatok megkezdődtek 2021-ben és sikeresen befejeződtek a 2022. évben. A bölcsőde használatbavételi és működési engedélyét 2022. nyarán megszerezte Önkormányzatunk és sikeresen használatba került a bölcsődések által a kibővített épület.

**EFOP- 1.5.3-16-2017-00102**

**Együtt egy szebb jövőért**

2017. évben Magyarország Kormánya felhívást tett közzé a kedvezményezett járásokban, az érintett önkormányzatok számára a humán közszolgáltatások fejlesztésének megvalósítására. A konstrukció egyik legfőbb célja a társadalmi felzárkózás érdekében a területi különbségek csökkentése, a minőségi humán közszolgáltatásokhoz való hozzáférés javítása.

A konstrukció további céljai a humán közszolgáltatások terén jelentkező szakemberhiány enyhítését szolgáló ösztönző programok megvalósítása,

- a hátrányos helyzetű csoportok foglalkoztathatóságra való felkészítése, a munkaerő-piacon való megjelenésének elősegítése,

- a helyi kisközösségek társadalom-szervező szerepének megerősítése,

- a vidék megtartó képességének erősítése, az ezzel kapcsolatos disszemináció támogatása, valamint a kultúrák közötti párbeszéd erősítése.

A pályázati konstrukció kiemelt célcsoportjai a hátrányos helyzetű, az aktív-, - idős és fiatalkorú lakosság, a helyi közszolgáltatásban dolgozók, a potenciális alkalmazottak, továbbá a nemzetiségek és etnikumok.

A projektben kötelezően vállalandó és megvalósítandó többek között a helyi szakemberhiányos humán közszolgáltatásban elhelyezkedő szakemberek számának növelése, a család és gyermekjóléti szolgálatok prevenciós szerepének megerősítése, a hátrányos helyzetű csoportok elsődleges munkaerőpiacra jutását - valamint a lakosság egészségmagatartásának fejlesztését célzó közösségi egészségnevelési és egészségfejlesztést támogató programok megvalósítása, a fiatalok közösségépítését, valamint a 18-30 éves korosztály helyben maradását ösztönző, a projekt keretében kialakított programok szervezése.

Kiskőrös Város Önkormányzata fontosnak tartja mindazon fejlesztések megvalósítását, amelyek a közszolgáltatások hozzáférhetőségének javítását, valamint a többletszolgáltatások nyújtását és előmozdítását segítik.

Ezen célok eléréséhez nyújt segítséget a fent említett pályázat, amely pozitív elbírálásban részesült. A projektet konzorciumi formában valósítja meg Önkormányzatunk Csengőd, Soltvadkert, Akasztó és Tázlár települések önkormányzatával, valamint a kiskőrösi Egészségügyi Gyermekjóléti és Szociális Intézmény, és a soltvadkerti Egyesített Szociális Intézmény bevonásával.

A sokrétű és igen szerteágazó feladatok ellátásához több együttműködő partner szervezetet is be kívánunk vonni a projektbe, annak érdekében, hogy az általuk ellátott, egyebekben alapfeladatukhoz kapcsolódó tevékenységük által még gördülékenyebben valósuljanak meg, valamint a célcsoportokhoz közvetlenül jussanak el és érvényesüljenek a projekt eredményei és céljai.

A projekt további erőssége, hogy általa új munkahelyek teremthetők, ez által csökkenthető a munkanélküliség a Kiskőrösi járásban, valamint a bevont települések szociális- és humán ágazataiban csökkenthető a humán erőforrás hiánya miatt jelentkező túlterheltség.

A projekt keretein belül 15 fő foglalkoztatására van lehetőség, akiket a fenntartási időszakban is tovább foglalkoztatnak a konzorcium tagjai.

A projekt sikeresen elindult, a 2020. évben felvételre kerültek a projekt megvalósításához szükséges személyek, illetve elindításra kerültek azon rendezvények, programok, melyek a projekt szakmai tartalmát adják. 2021. és 2022. évben sikeresen zajlanak a projekt keretében vállalt programok, képzések, rendezvények. A projekt megvalósítás tervezett befejezési időpontja: 2023. január 31.

**Kubinyi Ágoston program- Múzeum felújítás**

Kiskőrös Város Önkormányzata 2019. évben sikeres pályázatot nyújtott be a Kubinyi Ágoston pályázati felhívására, amely által új Petőfi kiállítást; „Költőnek szült anyám!” címmel valósít meg az idei évben. A tervező ill. a kivitelező beszerzése valósult meg a 2020. évben, melynek eredményeként 2021. őszén sikeresen befejezte ezen projekt munkálatait a kivitelező.

**TOP- 7.1.1- 16-2016-00052- Kiskőrös Kulturális Központ Közösségalapú Fejlesztése**

2016-ban jelent meg Magyarország Kormányának felhívása a közösség vezérelt helyi fejlesztések (angol nyelvű rövidítésben: CLLD) megvalósítása érdekében regisztrált Helyi Akciócsoportok (továbbiakban: HACS), azaz CLLD szervezetek részére, közösségi szinten irányított városi Helyi Közösségi Fejlesztési Stratégiák (a továbbiakban: HFKS) elkészítése és megvalósítása érdekében. Kiskőrös Város Önkormányzata, több konzorciumi partnerével együtt sikeresen pályázott a fenti felhívásra, amelynek keretében 2017. évben nem csak a HACS működési költségei fedezetére nyert el 37.494.801, -Ft európai uniós támogatást, hanem ezzel egyidejűleg 250.000.000, -Ft támogatást is, amelyre a kiskőrösi civil szervezetek pályázhattak, pályázhatnak. A HACS kidolgozott 8 pályázati felhívást, különböző témákban, amelyek két fő részre oszlanak. Egyik részük beruházási jellegű ERFA-s, a másik részük soft-os, rendezvényes, ESZA típusú felhívás. Ezen felhívásokra 2020. decemberéig több, mint 25 pályázat érkezett be az Akciócsoporthoz közel 200 millió Ft értékben. A pályázatok megvalósítása azóta is tart, a projekt megvalósításának befejezési határideje: 2022.08.01.

**Projektazonosító: TOP-1.4.1-15-BK1-2016-00027**

**Projekt címe: Kiskőrösön, új hat csoportszobás óvoda építése**

Kiskőrös Város Önkormányzat Képviselő-testülete a **39/2016.** sz. Képv. test. határozatával döntött a maximálisan 600.000.000, -Ft beruházási költségű új óvoda építéséről, melyet a TOP-1.4.1-15 kódszámú „A foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével” c. pályázati kiírás keretében - bruttó **400.000.000, -** forint vissza nem térítendő pályázati forrásból kívánt megvalósítani **200.000.000, -**Ft önerő biztosításával.

A TOP-1.4.1-15-BK1-2016-00027 azonosítószámú „Kiskőrösön új, hat csoportszobás óvoda építése” című projekt megvalósítására az Önkormányzat a 2017.06.19. napján hatályba lépett támogatási szerződés alapján **384.412.328, -Ft támogatásban részesült**.

Az Önkormányzat Kiskőrösön az óvodai férőhelyek számának növelése mellett a jelenleg üzemelő óvodák közül két óvoda kiváltását valósította meg. A projekt előkészítése során nyilvánvalóvá vált, hogy a Thököly és a Mohácsi utcai óvodák jelen állapotukban elavultak, felújításuk nem kifizetődő. A két „kiváltandó” óvodában 3+2= 5 csoportszoba üzemelt. A meglévő férőhelyek mellé plusz egy csoportszoba biztosításával az új óvoda hat csoportszobás kialakítása valósult meg a projekt keretében. A közoktatási törvénnyel összhangban a kezdeti csoportonkénti 25 fős létszám a későbbiekben 30 főre növelhető, amelyekben összesen 180 fő gyermek elhelyezését tudja biztosítani az Önkormányzat.

Az óvoda épülete a mai igényeknek és előírásoknak megfelelő, korszerű, energiahatékony intézmény, melynek **hasznos alapterülete 1890 m2.** A csoportszobák mellett logopédiai foglalkoztató, egyéni fejlesztőszoba, tornaszoba, valamint a kiszolgáló funkciók helyiségei készültek el. A beruházás magában foglalja az udvari játékokat és játéktároló épületeket is. Valamint ezzel egy időben a Kőrisfa utca érintett szakasza is teljes egészében átépült, méltó megközelítést biztosítva az új épületnek.

A közbeszerzési eljárás lefolytatását követően a nyertes kivitelező árajánlata: bruttó 871.220.000, -Ft + 5 % tartalékkeret biztosításával.

A megnövekedett kivitelezési költségek a város költségvetésére aránytalanul nagy terhet róttak, emiatt az Önkormányzat 2020. február hónapban egyedi kérelmet nyújtott be Magyarország Kormányához, melyben a projekt megvalósításához többlet-támogatást kért.

A Kormány 1403/2020. (VII. 15.) Korm. határozatával (Magyar Közlöny 171. szám, 2020. július 15., szerda) 360 millió többlet-támogatást biztosított a projekt megvalósításához, így a támogatás összege 744.412.328, -Ft-ra nőtt.

Folyamatba épített közbeszerzési eljárás lefolytatását követőn 2019. december 20. napján került aláírásra a kivitelezői feladatok ellátására a vállalkozási szerződés. A kivitelezés 2020. évben ütemesen haladt, melynek eredményeként a megépült óvoda átadására 2021. augusztus 30-án került sor.

**Projektazonosító: EFOP-1.2.11-16-2017-00054,**

**Projekt címe: Fészekrakó program Kiskőrösön**

CÉLCSOPORT: 18-35 év közötti fiatalok

Beruházás leírás: Az Önkormányzati tulajdonban lévő 14 lakás energetikai felújítása az elmúlt évben valósult meg. A felújítás során a lakások fokozott hőszigetelő képességű nyílászárókat kaptak, fűtési rendszerük korszerűsítése megtörtént. Az energetikai szempontból kritikus hűlő felületeket (homlokzat, födém) hőszigetelték, ezáltal az épület megjelenése is kedvezőbb. A 14 lakást teljesen felszerelve, energiatakarékos háztartási berendezésekkel és új bútorokkal adták át bérlőiknek.

Az építési kivitelezés 2019. december hónapban befejeződött, azóta a projektben betervezett szakmai programok zajlanak sikeresen. A projekt megvalósítás időszaka 2022.12.31.

**Projektazonosító: TOP-5.1.2-16-BK1-2017-00001**

**Projekt címe: Együttműködés a helyben foglalkoztatásért Kiskőrös járásban**

A projekt átfogó célja a járás foglalkoztatási viszonyainak javítása érdekében, célzott képzési programok keretében, a konkrét helyi vállalkozói igényekre épülve, az önkormányzatok, foglalkoztatók és képző intézmények együttműködésére alapozva elősegíteni a megfelelő képzettségű munkaerő biztosítását. Közvetlen célja a járásban működő vállalkozások szakképzett munkaerő-hiányának csökkentése. A projektben befektetés-ösztönzési tevékenység valósul meg az új befektetések vonzása céljából, hogy emelkedjen a munkaerő-megtartási képessége, csökkenjen az elvándorlás. A paktum partnerség eredményeképpen olyan együttműködési mechanizmusok alakulnak ki, amelyek hosszú távon, járási szinten, egyéb fejlesztési területeken is hasznot jelentenek a járási szereplőknek.

Eddigi eredmények 2020.09.30. napjáig:

Munkaerőpiaci programokban résztvevők száma: 186 fő

Álláshoz jutók száma: 108 fő

Álláshoz jutók közül a támogatás után 6 hónappal állással rendelkezők száma: 86 fő

Minhárom indikátor esetén már 2019. évben teljesült a vállalás. A projekt sikeresen lezárult a 2021. évben.

**PIAC:**

Kiskőrös Város jelenlegi kistermelői piacának beszűkült bővítési-, fejlesztési lehetősége a mostani helyszínen nem teszi lehetővé egy korszerű, a mai követelményeknek megfelelő, színvonalas piac kialakítását. A meglévő kistermelői piac nem rendelkezik fedett elárusítóhelyekkel, méretét tekintve az elárusító helyek száma kevés és az adott területen azok nem bővíthetőek. A piac térburkolata elavult, töredezett, nem javítható, tisztítása nem lehetséges. A piac területén meglévő, kis alapterületű piaccsarnok szintén elavult és csak részben képes kiszolgálni a termelői piac működését, a benne lévő kereskedelmi funkció nem kapcsolódik a kistermelői piac igényeihez. Ugyanez igaz az árusítókat és a vásárlókat kiszolgáló létesítményekre is. A felsorolt okok indokolták a piac szomszédságában lévő, használaton kívüli kereskedelmi áruház megvételét, melynek bázisán, illetve a hozzá tartozó telekingatlan felhasználásával immáron megoldhatóvá vált az új, minden igényt kielégítő kistermelői piac kialakítása.

A meglévő épület átalakításával a belső térben biztosítottá válik úgynevezett „kofapultos” értékesítés lehetőségével akár a mindennapi zöldség-gyümölcs árusítás, valamint ezt kiegészítő módon belső, zárható üzlethelyiségekben egyéb élelmiszerek kiskereskedelmi forgalmazása, szintén akár a hét minden napján. Az emeleti részen két lifttel és kettő le- és fel mozgó mozgólépcsős megközelítéssel egy egyterű üzlettér kerül majd kialakításra, valamint itt kerülnek elhelyezésre a piac üzemeléséhez, működéséhez elengedhetetlenül szükséges irodák. Természetesen a piac dolgozóinak, az árusítóknak, valamint a vásárlóközönség igényeire szabottan kerülnek kialakításra a kor színvonalának megfelelő kiszolgáló helyiségek is. Az átalakított épülethez szervesen kapcsolódó módon, de attól külön állóan kerül kialakításra egy úgynevezett fedett-nyitott, azaz felülről fedett, oldalról nyitott piacépület, melyben „kofapultos” árusításra alkalmas helyiségek, valamint a fő rendeltetést kiszolgáló egyéb helyiségek állnak majd az eladók és a vásárlóközönség rendelkezésére, szintén a XXI. század követelményeinek megfelelő kialakítással. A két épület egy acélszerkezetű fedett átjáróval kerül majd összekötésre, amely egyszerre biztosítja a vásárlók számára az épületek közötti kényelmes átközlekedést, illetve a nagyobb gépjárművek áthaladását az udvar irányába. Az ingatlan hátsó részén, az említett udvarban kerül elhelyezésre a nyitott piacrész, melynek részét képezi az úgynevezett „kisállat” kereskedelmi terület is. A nyitott piacrész egyaránt alkalmas lesz a klasszikus nyitott, első sorban idényjellegű zöldség-gyümölcs piac jelenlegihez hasonló rendszerben történő lebonyolítása mellett a vegyes árucikk kereskedelem számára is. Szintén az ingatlan hátsó részén kerül kialakításra egy korszerű hulladéktároló épület, amely a piac üzemelése során keletkező hulladékok feldolgozására, illetve elszállításig történő betárolására szolgál, a keletkező hulladék szelektív gyűjtésével és korszerű kezelésével.

A tervezés során a koncepció lényegi eleme volt egy városképbe jól illeszkedő, légies, természetközeli, ugyanakkor funkcionális köntösbe öltöztetett, egyszerűen és költséghatékonyan üzemeltethető létesítmény kialakítása. Ezt a koncepcionális célkitűzést szolgálják mind az átalakítással létrejövő piaccsarnok, mind az új fedett-nyitott piac épület esetében az alkalmazott korszerű épületszerkezeti, valamint épületgépészeti- és épületvillamossági megoldások, a betervezett anyagok, az alaprendeltetést és kiegészítő funkciókat kiszolgáló műszaki részletmegoldások és az alkalmazott építéstechnológia egyaránt. Az épületekhez méltó módon, azok funkcióját tökéletesen kiszolgálva, de az esztétikai szempontokat is szem előtt tartva kerülnek kialakításra a csatlakozó közterületi- és udvari parkolók, gyalogos- és gépjármű közlekedésre szolgáló burkolt felületek és parkolók, valamint a megfelelő méretű és kialakítású, három szintes növényállománnyal fedett zöldfelületek.

A tervezett beruházás ütemezetten kerül megvalósításra. Az első ütemben a meglévő, használaton kívüli kereskedelmi áruház komplett földszinti kialakítása-bővítése valósul meg, az emeleti részen a piac működését kiszolgáló egységgel. Ebben az ütemben történik a mozgólépcső és liftek elhelyezéséhez tartozó aknák kiépítése az építőmesteri szerkezetek megépítésével. A beruházás összköltsége ennek az ütemnek az esetében kb. bruttó 450 millió Ft. A második ütem során épül meg az átalakított épület emeleti eladótere a hozzá tartozó kiszolgáló helyiségekkel, valamint ezzel egy időben kerülnek elhelyezésre a felvonók és a két irányú mozgólépcső is. Ennek az ütemnek a várható kivitelezési összköltsége kb. bruttó 250 millió Ft. A harmadik ütemben az új fedett-nyitott piacépület komplett kivitelezésére kerül sor a szükséges belső parkolók, utak és egyéb burkolt felületek kialakításával együtt. A harmadik ütem kivitelezése nagyságrendileg bruttó 400 millió Ft összköltségen valósítható meg.

Kiskőrös Város új korszerű, a mai kor követelményeinek minden tekintetben megfelelő kistermelői piacának megvalósítása a jelen pillanatban már a küszöbön áll. Befejeződött a teljes komplexum ütemezett építési engedélyeztetése, elkészült az első ütem részletes kiviteli tervdokumentációja.

1. **ütem:**

**Projektazonosító: TOP-1.1.3-16-BK1-2017-00009**

**Projekt címe: A kiskőrösi kistermelői piac infrastrukturális fejlesztése**

Az építési engedély a piac teljes felújításának műszaki terveit tartalmazta, emiatt a hatályos engedélyt szakaszolni kellett, ezt követően az 1. ütemre vonatkozóan elkészült a kiviteli terv. A 2020. évben megindításra került a kivitelező kiválasztására irányuló közbeszerzési eljárás, melynek eredményeként 2021. januárjában sikeresen le is zárult az eljárás és megkezdődött a kivitelezés, melynek munkálatai jelenleg is tartanak.

**TOP-3.2.1-16-BK2-2020-00001**

**SECAP-ok kidolgozása Bács-Kiskun megyében**

Projekt összköltsége: 70.000.000, -Ft

Elnyert támogatás: 70.000.000

Megvalósításhoz biztosított önerő: 0,-

Kiskőrös Város Önkormányzata konzorciumi partnerként vesz részt ezen projektben. A projekt célja Bács- Kiskun megyében SECAP-ok kidolgozása.

Fenntartható Energia és Klíma Akciótervet az Európai Polgármesterek Szövetsége (Covenant of Mayors) dolgozta ki. A terv az energiahatékonysági intézkedések mellett a klímaváltozáshoz való alkalmazkodással is foglalkozik. Felméri a települések jelenlegi energetikai helyzetét, megoldási javaslatokat nyújt az energiafelhasználás mérsékléséhez, és a káros klímahatások elleni védekezéshez. A Magyar Kormány 2020 január elején fogadta el Magyarország Fenntartható Energia és Klíma Akciótervét, amely 2030-ig határozza meg Magyarország energia és klímapolitikai prioritásait. A települési önkormányzatoknak kötelező lesz a személyre szabott akciótervek megalkotása, amely a 2021-2027-es programozási ciklus pályázati követelménye, e dokumentum nélkül az önkormányzatok nem tudnak európai uniós projektet benyújtani a jövőben.

A projektjavaslat benyújtásra került a Bács- Kiskun Megyei Önkormányzat által, amely 2020. július 31-én pozitív támogatásban részesült. A projekt támogatási szerződésének hatálybalépése 2021. április 30. napja.

**Kubinyi II. pályázat**

Az Emberi Erőforrások Minisztere pályázatot hirdetett (Magyarország 2020. évi központi költségvetésről szóló 2019. évi LXXL. törvény 3. melléklet II. 4. c. pont szerint), a Kubinyi Ágoston program keretében kiírt, muzeális intézmények szakmai támogatása céljából.

A pályázat célja a központi költségvetési forrás biztosítása, önkormányzati fenntartású muzeális intézmények szakmai támogatása érdekében.

Kiskőrös Város Önkormányzata 2019. évben sikeres pályázatot nyújtott be a Kubinyi Ágoston pályázati felhívására, amely által új Petőfi kiállítást; „Költőnek szült anyám!” címmel valósít meg. A 2020. évi kiírás keretében az állandó kiállítás tovább fejlesztése valósul meg, infokommunikációs technológiai eszközök beszerzésével és beépítésével, valamint kisebb volumentű infrastrukturális munkálatok elvégzésével. A projekt pozitív elbírálásban részesült, melynek eredményeként 25.000.000, -Ft támogatásban részesült Önkormányzatunk. A projekt műszaki- szakmai előkészítési feladatai zajlottak a 2021. évben, melynek eredményeként 2022. évben sikeresen megvalósult az állandó kiállítás.

**Projektazonosító: TOP-4.3.1-15-BK1-2020- 00009**

**Projekt címe: Élhetőbb lakókörnyezet kialakítása Kiskőrösön**

2020. augusztus 19. napján módosult Magyarország Kormányának felhívása, melynek célja, a leromlott városi területek rehabilitációjának és az ott élő lakosság felzárkózásának megvalósítása. A módosítást követően a felhívás mellékleteként megjelent Bács-Kiskun megye területspecifikus mellékletében egy új, 3. benyújtási szakasz került beszúrásra.

Az intézkedés célja az intelligens, fenntartható és inkluzív növekedés uniós stratégiával és „Magyarország Partnerségi Megállapodása a 2014–2020-as fejlesztési időszakra” c. dokumentummal összhangban a leszakadó vagy leszakadással veszélyeztetett városrészeken koncentráltan megnyilvánuló társadalmi-fizikai-gazdasági problémák komplex módon való kezelése a területen élők társadalmi integrációjának elősegítése érdekében.

A beavatkozások alapját az érintett városrészek lakófunkciójának erősítése, meglévő funkcióinak bővítése, fejlesztése, szociális, közösségi és közterületi funkciók kialakítása képezi.

Integrált szociális jellegű rehabilitációt azokban a városrészekben kell megvalósítani, ahol a kedvezőtlen demográfiai helyzet, az alacsony iskolázottság, a tartós munkanélküliség magas szintje, az alacsony társadalmi státusz és az erősen leromlott környezet ezt indokolja.

Kiskőrös Város Önkormányzata (továbbiakban: Önkormányzat) a pályázati kiírás tartalmi és formai követelményeit figyelembe véve pályázatot nyújtott be az Integrált Településfejlesztési Stratégiában megjelölt szegregációval veszélyeztetett területként megjelölt utcákban elhelyezkedő ingatlan/ ingatlanok felújítására, korszerűsítésére, valamint az akcióterületen megvalósuló közlekedési- és közlekedésbiztonsági fejlesztések megvalósítására, illetve integrált lakókörnyezetben megvalósuló ingatlan felújítására. A projekt keretében 250.000.000, -Ft európai uniós támogatásban részesült az Önkormányzat. A fejlesztés keretében a Délibáb utcában 2 db, a Béke- Mező utca kereszteződésében található 1 db, tehát összesen 3 db önkormányzati ingatlan kerül felújításra a projekt keretében, valamint a Nyíl, a Névtelen utca, Meggyes, Róna, Kolozsvári és Délibáb utcák kerülnek leaszfaltozásra a projekt keretében. A projekt benyújtásra került, ami 2021. nyarán pozitív elbírálásban részesült. A projekt sikeresen zajlik 2021. nyarától kezdve, a pályázat megvalósítás tervezett határideje: 2023.03.31.

**Projektazonosító: TOP-5.2.1-15-BK1-2020-00011**

**Projekt címe: Társadalmi együttműködést erősítő programok Kiskőrösön**

2020. augusztus 19. napján módosult Magyarország Kormányának felhívása, melynek célja, a szegénység, a társadalmi és a munkaerő-piaci hátrányok újratermelődésének megállítása, valamint a közösségi és egyéni szintű társadalmi integráció feltételeinek megteremtése érdekében. A módosítást követően a felhívás mellékleteként megjelent Bács-Kiskun megye területspecifikus mellékletében egy új, 3. benyújtási szakasz került beszúrásra.

A Felhívás célja elsősorban az intelligens, fenntartható és inkluzív növekedés uniós stratégiával és „Magyarország Partnerségi Megállapodása a 2014–2020-as fejlesztési időszakra” c. dokumentummal és a TOP 4.3 intézkedésével (leromlott városi területek rehabilitációja) összhangban, azt kiegészítve a leszakadó és leszakadással veszélyeztetett városi területeken élők közösségi és egyéni szintű társadalmi integrációja. A tevékenységek eredményeként a hátrányos helyzetű emberek életlehetőségei javulnak, elérhetővé válnak a foglalkoztatást, társadalmi integrációt, közösségfejlesztést, oktatást, iskolai felzárkózást, családsegítést, gyermekjóléti szolgáltatást, életvezetési tanácsadást, egyéni fejlesztést és szociális munkát biztosító programok.

Az infrastrukturális beavatkozásokat a társadalmi hátrányok kompenzálását célzó szociális, oktatási, mentálhigiénés, kompetenciafejlesztő, foglalkoztatási, egészségügyi, antidiszkriminációs és közbiztonsági programok egészítik ki. Fontos, hogy a szociális városrehabilitációs projekteket kísérjék végig közösségfejlesztő programok, amelyek lehetővé teszik a városrehabilitációval érintett területen élő lakosság bevonását a tervezésbe és a megvalósításba, továbbá erősítik a helyi közösség kohézióját. Amennyiben a leszakadás mértéke indokolja, a projektnek része kell, hogy legyen a folyamatos szociális munka, a nagyarányú hátrányos helyzetű népességgel rendelkező területek esetében kötelező jelleggel.

Kiskőrös Város Önkormányzata (továbbiakban: Önkormányzat) a pályázati kiírás tartalmi és formai követelményeit figyelembe véve pályázatot nyújtott be az Integrált Településfejlesztési Stratégiában megjelölt szegregációval veszélyeztetett területen lakók felzárkóztatása érdekében foglalkoztatást, társadalmi integrációt, közösségfejlesztést, oktatást, iskolai felzárkózást, családsegítést, gyermekjóléti szolgáltatást, életvezetési tanácsadást, egyéni fejlesztést és szociális munkát biztosító programok megvalósítására. A projekt pozitív elbírálásban részesült 2021. nyarán, melynek eredményeként 75.000.000,-Ft támogatást nyert el Kiskőrös Város Önkormányzata. A projektben betervezett programok 2021. szeptemberétől folyamatosan zajlanak.

**Projektazonosító: TOP-1.1.1-16-BK1-2020-00029**

**Projekt címe: Ipari terület fejlesztése Kiskőrösön**

Kiskőrös járásszékhely település, a térséget tekintve gazdasági – foglalkoztatási területen is központi szerepet tölt be. Kiskőrös gazdasági szerkezete jelentős átalakuláson megy keresztül, az agrárium vezető szerepét egyre inkább átveszi az ipari ezen belül is a fémipari feldolgozás, tevékenység – műszer, alkatrészgyártás. A gazdasági szerkezet átalakulásával a befektető vonzás kiemelt szerepet kap. A település gazdasági versenyképességének megőrzése, fejlesztése érdekében szükségszerű a vonzó befektetési környezet kialakítása, a befektetők településen történő letelepedésének érdekében. Az Önkormányzatnak nincs a tulajdonában olyan ipari terület, amely a befektetők számára vállalkozás működtetésére alkalmas alapinfrastruktúrával rendelkezne. Az elmúlt évek iparűzési adó bevételei azonban azt mutatják, hogy a Kiskőrösön székhellyel, illetve telephellyel rendelkező vállalkozások dinamikusan fejlődnek. Kiskőrösön egy magántulajdonban lévő ipari park működik, melyen 6 vállalkozásnak van telephelye. A 100 fő feletti munkavállalót foglalkoztató vállalkozások a város belső területein rendelkeznek telephellyel, melyek területei nem bővíthetőek. A pályázattal érintett önkormányzati tulajdonú ingatlan elhelyezkedését – 53-as főút közelsége – tekintve is ideális ipari terület létrehozására. Az új iparterület 5 ha-on kerül kialakításra a 14,58 ha nagyságúingatlanon a későbbi bővülést is elősegítve. A projekt keretében közműhálózat (szennyvíz- és ivóvíz- valamint tűzivízhálózat) valamit feltáró út kiépítése valósul meg. A települési ivóvízhálózatba történő bekapcsoláshoz 490 m-es vezetékhálózat kiépítése szükséges. A szennyvízhálózat összesen 820 m-en keresztül kerül kiépítésre 1 db szennyvízátemelő kialakításával együtt. A projekt megvalósítása nagymértékben kapcsolódik a megyei befektetésösztönző programhoz is, melyhez hozzájárul a leendő betelepülni szándékozó vállalkozásokat megszólító marketing és kommunikációs tevékenység, valamint egy adatbázis létrehozása is. Cél a térség gazdaságának fejlődése, új munkahelyek teremtése, ezáltal a település népességmegtartó erejének fokozása. A fiatal szakképzett munkaerő helyben tartása a gazdaság minőségi fejlődésére is hatással van. A projekt megvalósítása hozzájárul a TOP-1.1.1-16 Felhívás legfontosabb célkitűzéséhez, mely a térségi gazdaságfejlesztés elérését a helyi üzleti környezet kialakításán keresztül kívánja megteremteni. E célkitűzés eléréséhez hozzájárul a projekt megvalósítása is. A település a kiskőrösi járásban található, annak székhelye mely a 290/2014 (XI.26) Kormányrendelet szerint Kedvezményezett járás, Kiskőrös település a 105/2015. (IV.23.) Kormányrendelet szerinti felsorolásban nem szerepel kedvezményezett településként és a 15/2018. (II. 13.) Kormányrendelet szerint nem minősül szabad vállalkozási zónának, de a Bács-Kiskun2020 ITP-ben található térkép szerint a Homokhátság része. A Kedvezményezett vállalja a helyi foglalkoztatási paktum kialakítására irányuló együttműködést, a megye más szereplőivel történő gazdaságfejlesztésre irányuló együttműködést is. A projekt megvalósítása kapcsolódik a korábbi TOP-1.1.3-16 Felhívás által támogatott, a helyi piac kialakítását célzó fejlesztéséhez, amely szintén elősegíti a település gazdasági életének fellendülését.

A projekt 2020. évben került benyújtásra, amely 2021. évben pozitív elbírálásban részesült. A sikeres közbeszerzési eljárást követően 2022. nyarától folyamatosan zajlanak a kivitelezési munkálatok.

**Kiskőrösi Fürdő fejlesztésének előkészítése**

Magyarország Kormányának 2021. július 7-i határozatával biztosított Kiskőrös Város Önkormányzatának 510.000.000, -Ft. támogatást a Kiskőrösi Rónaszéki Fürdő fejlesztésének előkészítésére. A projekt keretében a Rónaszéki Fürdő területén egy új fürdőlétesítmény megtervezése a cél az alábbiak szerint:

* A koncepcionális, majd a vázlattervek elkészítését követően az építési engedélyes és egyéb műszaki tervek elkészítése
* Építési és egyéb hatósági engedélyek megszerzése
* Kiviteli tervdokumentáció elkészítése
* Kivitelező kiválasztását célzó közbeszerzési tenderdokumentáció összeállítása
* Kivitelező kiválasztásának kiválasztása közbeszerzési eljárásban
* A megvalósításhoz szorosan csatlakozó kiegészítő tevékenységek elvégzése, közbeszerzések, projektmenedzsment, turisztikai szakértés, szakmai vezetés, marketing tevékenységek

A 2022. évben megkötésre került a projekt támogatási szerződése, valamint beszerzésre került a közbeszerzési tanácsadó annak érdekében, hogy elindításra kerülhessen a tervező beszerzésére irányuló közbeszerzési eljárás.

**MKSZ „Kültéri kézilabda pályák építése”**

**Új kézilabda pálya építése**

A Magyar Kézilabda Szövetség „Kültéri kézilabda pályák építése” elnevezéssel programot indított, mely program konkrét célja kézilabdázásra alkalmas új pályák építése, és mindezek által a kézilabda utánpótlás-nevelés infrastrukturális feltételeinek javítása.

A meglévő pálya sem mérete sem állapota alapján nem alkalmas a sportburkolat fogadására ezért nagy mértékű bővítése és minimum két réteg új aszfaltréteg beépítése szükséges, vagy teljesen új alépítmény építése szükséges – zöldmezős beruházás keretében. Beton alépítmény kerül kialakításra 10 cm vastagságban fagyálló vasalt betonból. A beton zúzottkő ágyazattal épül. A vízelvezetés kialakítása nyílt beton folyókával egy oldalra lejtetve a meglévő csapadékvíz hálózatba való bekötésével vagy 2 db szikkasztógödör (2\*2\*2m geotextiliával bélelt és kulékaviccsal feltöltött szikkasztó) kialakításával. A fogadófelület megfelelő előkészítése után a pályázat szerinti felszerelések beépítése, labdafogó háló 5 m magas és palánk körben 1,1 m magasságban két bejárati kapuval. Végül a magas minőségű modul, (EN 428) minimum 15mm vastagságú, nagy teherbírású UV-álló polipropilén sportpálya burkolat fektetése kék színben, az alapvonalon kívüli kifutó terek piros színnel készülnek. Továbbá a palánkon körbe teljes terjedelmében matricák kerülnek elhelyezésre vinyl öntapadó fóliára színes kivitelben, amelyek nyomdai tervét az MKSZ a Vállalkozó részére ad át. A pályára kézilabda felfestés és új kézilabda kapuk kerülnek beépítésre. A kézilabda pálya megépítésére 2021. évben került aláírásra megállapodás, és a 2022. évben elkészült az új kézilabdapálya.

**TOP-5.3.2-17-BK1-2021-00004**

**Petőfi 200**

2023.01.01-én ünnepeljük megyénk egyik legnagyobb alakjának, Petőfi Sándor születésének 200. évfordulóját. Petőfi Sándor a magyar történelem egyik legfontosabb szereplője, költő, színész, forradalmár, nemzeti hős, a hazafias érzelmek és a nemzeti identitás példaértékű őrzője, akinek munkássága ma is meghatározó az egész Kárpát-medencében.

A Bács-Kiskun Megyei Közgyűlés 35/2020. (IX.25.) határozatával úgy döntött, hogy

* • mindent megtesz annak érdekében, hogy az Országgyűlés a 2022-2023. éveket nyilvánítsa Petőfi Sándor Emlékévnek és a Kormány hozza létre az országos Petőfi Sándor Emlékbizottságot, valamint tegye meg a szükséges lépéseket a Petőfi Sándor előtt tisztelgő, Talpra Magyar! elnevezésű program kidolgozása érdekében.
* • Bács-Kiskun megyében is kiemelt figyelmet kapnak Petőfi Sándor születéséhez kapcsolódó események, és a Bács-Kiskun Megyei Önkormányzat (a továbbiakban: Megyei Önkormányzat) megyei emlékprogramot valósít meg. Ennek érdekében együttműködési megállapodást köt mind szélesebb körben és megalapítja a Bács-Kiskun Megyei Petőfi Emlékbizottságot (a továbbiakban: Bizottság).

A kezdeményezés eredményeként az Országgyűlés 37/2020. (XII. 1.) határozatával döntött arról, hogy az Országgyűlés támogatja és szorgalmazza olyan megemlékezések, rendezvények szervezését, oktatási anyagok és művészeti alkotások készítését, amelyek Petőfi Sándor életművével kapcsolatosak és hozzájárulnak a méltó emlékezéshez.

2021-ben megalakult a Bács-Kiskun Megyei Petőfi Emlékbizottság csaknem 30 szervezet részvételében, és tagjai 2021. szeptember 3-án elfogadták a megye területére kiterjedő Talpra Magyar Programot.

Célunk, hogy a Petőfi-kultusz szellemét, illetve a Petőfi Emlékévek aktualitását felhasználva egy olyan projektet valósíthassunk meg, amely közösséget épít, erősíti a helyiek szülőföldjükhöz való kötődését, és amely a megvalósítási időszakát követően is tovább folytatódhat.

A fő célkitűzésen keresztül az alábbi részcélok is megvalósíthatók:

• a megyei identitás megerősítésével és az aktív közösségi léttel az elvándorlás csökkentése,

• a Petőfi brend létrehozása és példakép, a magyar hős kialakítása,

• a nemzeti tudat, a magyar összetartozás erősítése,

• Petőfi Sándor személyének összekötő erejének felhasználása a megyei települések és lakóik között,

• tudásmegosztás, figyelemfelhívás,

• a költőhöz köthető települések együttműködésének megerősítse,

• a jelenlegi civil aktivitás, az alulról jövő kezdeményezőkészség megerősítése a Program keretében foglalkoztatott szakemberek munkája által, valamint a helyi lakosok aktivitásának növelésén keresztül.

A Kőrösszolg Nonprofit Kft a Bács- Kiskun Megyei Önkormányzattal és konzorciumi partnereivel projektjavaslatot nyújtott be a Petőfi 200 emlékév megtartására és megünneplésére a 2021. évben.

**Önkormányzati feladatellátást szolgáló fejlesztések támogatása- Liget utcai járda felújítása**

Kiskőrös Város Önkormányzata 2021. márciusában projekt javaslatot nyújtott be az „Önkormányzati feladatellátást szolgáló fejlesztések támogatása” c. felhívásra. A benyújtott projekt javaslat 2021. júliusában pozitív elbírálásban részesült, melynek eredményeként Önkormányzatunk 12.339.203, -Ft, vissza nem térítendő támogatásban részesült. A tervezett fejlesztés keretében Kiskőrösön, a Liget utcai járda felújítása valósult meg a 2021-2022. évben.

**TOP-7.1.1-16-H-ESZA-2021-02276**

**Márton napi lakoma újragondolva Kiskőrösön**

Kiskőrös Város Önkormányzata 2021. év májusában nyújtott be pályázatot Identitás erősítésére alkalmas gasztrokulturális események támogatása pályázati felhívásra, amely kedvező elbírálást nyert.

A pályázat megvalósításához a Pénzügyminisztérium Regionális Fejlesztési Operatív Programok Irányító Hatósága a TOP-7.1.1-16-H-ESZA-2021-02276azonosítószámú projekt keretein belül 3 500 000 Ft támogatási összeget biztosított.

A pályázat megvalósítása során a megítélt támogatásból Kiskőrös Város Önkormányzata a 2021. november 14-én valósította meg Márton napi rendezvényét.

A rendezvény megvalósítása során az érdeklődőknek lehetőségük nyílt a hagyományos Márton napi ünnepkörhöz kapcsolódó szokások és ételek megismerésére. Többek között megtekinthettek egy bábszínházi előadást, részt vehettek kézműves foglalkozáson, ahol saját lámpást készíthettek a késő délutáni lámpás felvonuláshoz. A megvalósított rendezvényen megkóstolhatták az érdeklődők a fitnesz módon elkészített hagyományosan Márton naphoz kapcsolódó ludaskását, a kemencében sült libacombot, melyet párolt lilakáposztával tálaltak a Kötőrúd Egyesület tagjai.

A rendezvény alkalmával felléptek a Kiskőrösi Óvodák csoportjai is bemutatkozó műsorukkal.

A nap folyamán a rendezvényen megjelenteknek lehetőségük volt egyéb finom étkek kóstolására is, mint a zsíroskenyér, sült hurka-kolbász. A hideg időben az étkekhez meleg teával, kávéval és üdítővel is megkínálták a rendezvényen résztvevőket.

A projekt sikeresen és eredményesen lezárult, a résztvevők széleskörűen megismerhették a Márton napi hagyományokhoz kapcsolódó gasztrokulturális szokásokat.

**TOP-7.1.1-16-H-ESZA-2021-02277**

**„Hagyományőrző Városi Sportnap Kiskőrösön”**

Kiskőrös Város Önkormányzata 2021. február 26. napján nyújtott be támogatási kérelmet Kiskőrös Kulturális Központ Közösségalapú Fejlesztése Helyi Közösségi Fejlesztési Stratégia keretében a Kiskőrösi Kulturális Központ Helyi Akciócsoport által meghirdetett „Hagyományokat bemutatását szolgáló, kisebbségek közösségeinek aktivitását erősítő tevékenységek támogatása” című, TOP-7.1.1-16-H-052-4 kódszámú felhívásra. A támogatási kérelem pozitív elbírálásban részesült. A projekt a Széchenyi 2020 program keretében valósult meg.

A megítélt 4.812.405, -Ft támogatásból a Városi Sporttelepen megrendezésre került a Hagyományőrző Városi Sportnap. A projekt sikeresen lezárult.

A projekt megvalósítása során megrendezett eseményen Kiskőrös Város Önkormányzata lehetőséget biztosított a sportegyesületek, sportklubok, egyéb civil sportszervezetek bemutatkozására, tevékenységük megismertetésére, ezzel is felelevenítve a „Torna Ünnepek” hagyományát. Az ingyenesen megrendezésre kerülő Sportnapon a lakosság széles köre részt vett. A városban működő sport szervezetek többsége jelentős múltra tekint vissza, így lehetősége nyílik az érdeklődőknek megismerkedni azok történelmével is. A Kiskőrösi Egészségfejlesztési Iroda is segítette kitelepülésével a résztvevők egészségtudatosságának növelését és a közösség fejlesztését. Az Iroda munkatársai a kitelepülés során lehetőséget biztosítottak a résztvevők számára testösszetétel mérésre, vérnyomásmérésre, valamint egyéni életmód tanácsadásra dietetikus közreműködésével, aki a sportolók étkezéséhez hasznos tanácsokkal szolgált előadása során is.

A megvalósítás során beszerzett sátor lehetőséget biztosított a sport területén működő civil szervezetek bemutatkozására, hagyományaik megismertetésére és a lakosság nagyobb rétegének bevonására a közösségi tevékenységek bővítésébe.

**TOP-7.1.1-16-H-ERFA-2021-00920**

**Eszközbeszerzés Kiskőrös Város Önkormányzata részére**

Kiskőrös Város Önkormányzata 2021. nyarán nyújtott be támogatási kérelmet Kiskőrös Kulturális Központ Közösségalapú Fejlesztése Helyi Közösségi Fejlesztési Stratégia keretében a Kiskőrösi Kulturális Központ Helyi Akciócsoport által meghirdetett „Civil szervezetek tevékenységét segítő eszközbeszerzés és közösségi tér létrehozásának és felújításának támogatása” című, TOP-7.1.1-16-H-052-9 kódszámú felhívásra. A projekt keretében egy multifunkcionális nyomtató kerül beszerzésre, amely kiszolgálja a Polgármesteri Hivatal személyzeti gárdáját. Az akár 26 oldal/perc sebességű színes vagy fekete-fehér nyomtatási és másolási sebesség, a beépített 100 lapos lapfordítós adagoló és 80 kép/perc sebességű beolvasás mind a hatékonyság és termelékenység növelését segítik. Optimalizálják termelékenységét és ideális megoldást kínálnak azoknak a munkacsoportoknak, amelyek kimagasló teljesítményt, csúcsminőségű színes kibocsátást és sokoldalúságot igényelnek. A rövid bemelegedési idő, az alacsony fogyasztás és az alacsony TEC érték mind azt szolgálja, hogy az Önkormányzat pénzt takarítson meg és elérje környezetvédelmi célkitűzéseit. A város működtetési feladatait, a kötelező és önként vállalt feladatait a polgármesteri hivatal, az önkormányzat intézményei (Egészségügyi, Gyermekjóléti és Szociális Intézmény, Petőfi Szülőház és Emlékmúzeum, Petőfi Sándor Városi Könyvtár, Kiskőrösi Óvodák), ill. más szervezetek útján látja el. A sokrétű feladatellátás során nagyon fontos a mai kor követelményeinek megfelelő infrastruktúra megléte, emiatt szükségessé vált egy új, a már meglévőknél modernebb multifunkcionális nyomtató/ fénymásoló beszerzése.

**TOP- 7.1.1-16-H-ESZA-2021-02396**

**Központban a cigány gasztronómia**

Kiskőrös Város Cigány Nemzetiségi Önkormányzata 2021. nyarán nyújtott be támogatási kérelmet Kiskőrös Kulturális Központ Közösségalapú Fejlesztése Helyi Közösségi Fejlesztési Stratégia keretében a Kiskőrösi Kulturális Központ Helyi Akciócsoport által meghirdetett „Identitás erősítésére alkalmas gasztro-kulturális események támogatása” című, TOP-7.1.1-16-H-052-5 kódszámú felhívásra. A projekt keretében Kiskőrös Város Cigány Nemzetiségi Önkormányzata 2021. novemberében egy főzéssel és zenéléssel egybekötött vidám délelőttöt tartott, melynek keretében fellépett a Khamoro Band Kiskőrösön.

**TOP- 7.1.1-16-H-ESZA-2021-02396**

**Cigány hagyományőrzés Kiskőrösön**

Kiskőrös Város Cigány Nemzetiségi Önkormányzata 2021. nyarán nyújtott be támogatási kérelmet Kiskőrös Kulturális Központ Közösségalapú Fejlesztése Helyi Közösségi Fejlesztési Stratégia keretében a Kiskőrösi Kulturális Központ Helyi Akciócsoport által meghirdetett „Hagyományok bemutatását szolgáló kisebbségek közösségeinek aktivitását elősegítő tevékenységek támogatása” című, TOP-7.1.1-16-H-052-4 kódszámú felhívásra. A projekt keretében Kiskőrös Város Cigány Nemzetiségi Önkormányzata 2022. májusában egy autentikus roma hagyományokat ruhákat, zenéket és zeneieszközöket bemutató rendezvényt tartott Kiskőrös főterén.

**„Együttműködés határok nélkül”**

Kiskőrös Város Önkormányzata 2020. december 14. napján támogatásban részesült a 2020. évi „Pályázati kiírás testvértelepülési programok és együttműködések támogatására“ című pályázati kiírás keretében benyújtott „Együttműködés határok nélkül” című projektje.

A nyertes pályázat keretében bruttó 2.000.000, -Ft támogatásban részesült Kiskőrös Város Önkormányzata.

A program keretében első alkalommal kerül megrendezésre egy széles körű, több témát érintő konferenciasorozat naszvadi, liptószentmiklósi, margittai és a kiskőrösi települések részére. A konferencia célja a tapasztalatcsere és a jó gyakorlatok megismerése, illetve egymás gazdaságának, mindennapi életének megismerése volt. A projektet az Önkormányzat 2022. évben valósította meg.

* 1. **Titkársági és koordinációs csoport**

Titkársági és koordinációs csoport látja el többek között a Képviselő-testületi és Társulási-tanácsi ülések (Kiskőrösi Többcélú Kistérségi Társulás és a Kiskőrös és Térsége Ivóvízminőség-javító Önkormányzati Társulás) adminisztratív feladatait. A képviselő-testület és a társulások határozatainak kivonatozását, rendelet kihirdetését, valamint a Német Nemzetiségi Önkormányzat, Cigány Nemzetiségi Önkormányzat, Szlovák Nemzetiségi Önkormányzat működésének biztosítását, továbbá a polgármester és jegyző napi munkájához kapcsolódó, általuk meghatározott feladatokat, segítik ügyfélfogadásukat, programjaikat. A csoport feladata továbbá a Polgármesteri Hivatal napi működésének technikai feltételeinek megteremtése.

* **Képviselő-testület és Társulási tanács működése:**

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 40/2020 (III.11.) Kormányrendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. A Belügyminisztérium és a Miniszterelnökség tájékoztatása alapján sem a képviselő-testület, sem a bizottságok ülésének az Mötv. (lásd: helyi önkormányzatokról szóló 2011. évi CLXXXIX. törvény) szerinti összehívására nem volt lehetőség, mert a képviselő-testületnek veszélyhelyzetben nincs döntési jogköre.

A polgármesternek a veszélyhelyzet idejére biztosított feladat- és hatáskörét jóhiszeműen, a kölcsönös együttműködés elvét figyelembe véve, a társadalmi rendeltetésüknek megfelelően kell gyakorolnia, a döntéseinek mindenkor meg kell felelnie a szükségesség és arányosság követelményének. Fentiek értelmében 2021. évben június 30. napjáig a képviselő-testület és bizottságok nem üléseztek. Ezzel egyidejűleg a folyamatos működés biztosítására polgármesteri döntésekre volt szükség, a megfelelő jogszabályi keretek között. A Társulások és a Nemzetiségi Önkormányzatok esetében az Elnök gyakorolta a döntési hatáskört, mert a testületek esetében szintén nem volt lehetőség az ülésezésre.

**2021. évi képviselő-testületi ülések**

Képviselő-testületi ülések száma összesen: 8

Polgármester által veszélyhelyzetben hozott határozatok száma: 74

Képviselő-testületi határozatok száma: 83

Rendeletek száma: 16

**2021. évi Kiskőrösi Többcélú Kistérségi Társulás ülések**

Társulási-tanács ülések száma: 5

Társulási-tanács határozatok száma: 10

Társulás elnöke által veszélyhelyzetben hozott határozatok száma: 6

**2021. évi Kiskőrös és Térsége Ivóvízminőség-javító Önkormányzati Társulás ülések**

Társulási-tanács ülések száma: 4

Társulási-tanács határozatok száma: 5

Társulás elnöke által veszélyhelyzetben hozott határozatok száma: 6

**Nemzetiségi Önkormányzatok 2021. évi ülései**

Szlovák Nemzetiségi Önkormányzat üléseinek száma: 5

Szlovák Nemzetiségi Önkormányzat közmeghallgatások száma: 1

Szlovák Nemzetiségi Önkormányzat határozatainak száma: 38

Szlovák Nemzetiségi Önkormányzat elnöke által

veszélyhelyzetben hozott határozatainak száma: 14

Német Nemzetiségi Önkormányzat üléseinek száma: 5

Német Nemzetiségi Önkormányzat közmeghallgatások száma: 1

Német Nemzetiségi Önkormányzat határozatainak száma: 29

Német Nemzetiségi Önkormányzat elnöke által

veszélyhelyzetben hozott határozatainak száma: 11

Cigány Nemzetiségi Önkormányzat üléseinek száma: 5

Cigány Nemzetiségi Önkormányzat közmeghallgatások száma: 1

Cigány Nemzetiségi Önkormányzat határozatainak száma: 17

Cigány Nemzetiségi Önkormányzat elnöke által

veszélyhelyzetben hozott határozatainak száma: 16

Kiskőrös Város Képviselő-testülete 2021. évi munkáját bemutató diagram:

* **Bizottságok munkája 2021. évben**

**Ipar, Mezőgazdasági és Klímapolitikai Bizottság:**

* ülések száma: 7
* határozatok száma: 26

**Kulturális, Turisztikai és Sport Bizottság:**

* ülések száma: 7
* határozatok száma: 37

**Pénzügyi Bizottság:**

* ülések száma: 7
* határozatok száma: 34

**Társadalompolitikai Bizottság**

* ülések száma: 7
* határozatok száma: 49

**Ügyrendi és Összeférhetetlenségi Bizottság:**

* ülések száma: 7
* határozatok száma: 32

Bizottságok 2021. évi munkáját bemutató diagram

Az iktató az ügyiratok iktatását a 2018. január 1. napjától az ASP rendszer iratkezelő rendszerében végzi. A postázási feladatokat a Hivatal iktató ügyintézői végzik, amely magába foglalja többek között a postai úton és hivatali kapun beérkező levélküldemények, valamint postai úton beérkező csomagküldemények átvételét. A postáról a kiküldött levelek visszaigazolásait, a tértivevényeket, a szakrendszer rögzíti az iktatott irathoz. A kiküldendő levelek, csomagok, gyorspostai, illetve külföldi küldemények nyilvántartásba kerülnek, postakönyvbe vételre. A iktató iktatási feladatai: beérkezett postai levelek iktatása, az ügyintézők által kért előzményi iratok keresése, dokumentáltan történő kiadása, visszavételezése. Leadott iratanyagok egyeztetése, rendszerezése, valamint a selejtezések elvégzése (jegyzőkönyvkészítése, Levéltárral történő engedélyeztetése). A kimenő iratok iktatását az ügyintézők végzik. Az ASP rendszer működéséből adódó változása, hogy a szakrendszerek összehangolás miatt a számlákat az iratkezelő szakrendszerben érkeztetni kell és a gazdálkodási szakrendszerhez ezt követően rendelhetőek hozzá.

Az iktatás mennyiségét jól tükrözi, hogy 2021. évben 13.744 db főszám és 39.183 db alszám került iktatásra. 2021. évben 24.282 db beérkezett irat került iktatásra, ezek közül 13.022 db ügyirat az iratkezelő szakrendszerhez rögzített hivatali kapun érkezett és 6553 db ügyirat a hivatali kapun keresztül került kiküldésre. A szakrendszeren belül lehetőség van elektronikus aláírással ellátott dokumentumokat készíteni és kezelni, amely csökkenti az adminisztrációt.

A 2021. évben iktatott ügyiratok számát ágazati bontásban az alábbi táblázat tartalmazza

|  |  |  |  |  |
| --- | --- | --- | --- | --- |
| Ágazat | | Sorszámra | Gyűjtőív sorszámára | Alszámra |
| Iktatott iratok száma | | |
| A | Pénzügyek | 10190 | - | 21086 |
|  | Ebből: 1. Adóigazgatási ügyek  2. Egyéb pénzügyek | 10183 | - | 20757 |
| 7 | - | 329 |
| B | Egészségügyi igazgatás | 22 | - | 90 |
| C | Szociális igazgatás | 175 | - | 562 |
| E | Környezetvédelmi, építési ügyek, településrendezés, területrendezés kommunális igazg. | 284 | - | 1159 |
|  | Ebből: 1. Környezet- és természetvédelem  2. Településrendezés, területrendezés  3. Építési ügyek  4. Kommunális ügyek | 102 | - | 248 |
| 128 | - | 497 |
| 11 | - | 69 |
| 43 | - | 345 |
| F | Közlekedés és hírközlési igazgatás | 252 | - | 589 |
| G | Vízügyi igazgatás | 39 | - | 191 |
| H | Önkormányzati, igazságügyi és rendészeti igazgatás | 1465 | - | 7087 |
|  | Ebből: 1. Anyakönyvi és állampolgársági ügyek  2. A polgárok személyi adatainak, lakcímének nyilvántartásával kapcsolatos  3. Választásokkal kapcsolatos ügyek  4. Rendőrségi ügyek  5. A helyi tűzvédelemmel kapcsolatos ügyek  6. Menedékjogi ügyek  7. Igazságügyi igazgatás  8. Egyéb igazgatási ügyek | 317 | - | 663 |
| 133 | - | 1137 |
| 1 | - | 17 |
| - | - | - |
| - | - | - |
| - | - | - |
| 7 | - | 42 |
| 1007 | - | 5228 |
| I | Lakásügyek | 5 | - | 33 |
| J | Gyermekvédelmi és gyámügyi igazgatás | 125 | - | 625 |
| K | Ipari igazgatás | 30 | - | 151 |
| L | Kereskedelmi igazgatás, turisztika | 213 | - | 873 |
| M | Földművelésügy, állat- és növény-egészségügyi igazgatás | 47 | - | 781 |
| N | Munkaügyi igazgatás, munkavédelem | 4 | - | 21 |
| U | Önkormányzati és általános igazgatási ügyek összesen | 866 | - | 5847 |
|  | Ebből: 1. Képviselő-testület iratai  2. Nemzetiségi önkormányzat iratai  3. Az önkormányzati hivatalnak, polgármesteri hivatalnak | 59 | - | 316 |
| 7 | - | 36 |
| 800 | - | 5495 |
| P | Köznevelési és közművelődésügyi igazgatás | 16 | - | 52 |
| R | Sportügyek | 2 | - | 7 |
| X | Honvédelmi, katasztrófavédelmi igazgatás, fegyveres biztonsági őrség | 9 | - | 29 |
|  | Ebből: 1. Honvédelmi igazgatás  2. Katasztrófavédelmi igazgatás  3. Fegyveres biztonsági őrség | 4 | - | 20 |
| 5 | - | 9 |
| - | - | - |
| Mindösszesen: | | 13744 | - | 39183 |

* **2021. évi városi ünnepségek és rendezvények**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésben foglalt felhatalmazás alapján Kiskőrös Város Polgármestere a 39/2021 számú határozatával döntött a 2021. évi rendezvények és városi ünnepségekről.

**20221. március 15.**

A pandémiás helyzettel járó szigorítások miatt az 1848-as forradalom és szabadságharc 173. évfordulóján Domonyi László polgármester és Szedmák Tamás alpolgármester helyezték el a város nevében a tiszteletadás emlékkoszorúját a jeles napon.

**2021. szeptember 3-4-5.**

**Sikeres volt a II. Szüreti Mulatság**

Ebben az évben különleges helyzet előtt álltunk, ugyanis nagymértékben befolyásolták a „műsorrend” kialakítását a járványhelyzet aktuális előírásai, valamint a covid miatt a bevételeink is másképpen alakultak, mint a korábbi években. Ez az ünnepség a pandémia miatt egy csökkentett költségvetésű rendezvény volt. A Bács-Kiskun Megyei Napok 2021. rendezvényükkel, gazdagította programkínálatunkat. A nagy- és kisszínpad fellépői is fergeteges sikert arattak.

**2021. szeptember 25-26.**

**„Szeptember végén…Kiskőrösön”- eseménydús őszi hétvége**

Petőfi szülővárosához stílusosan „Szeptember végén…Kiskőrösön” címmel fogták össze a szervezők a hónap utolsó hétvégéjéhez kötődő programokat.

A IX. Kiskőrösi Dutra Nemzetközi Találkozó mindig nagy érdeklődést vált ki, nem csak a mezőgazdasági gépjárművek hódolói, de a gyermekek és a felnőttek között egyaránt.

A szombati díszfelvonulás is már hagyományos látványossága a rendezvénynek. Vasárnap megmérkőztek egymással Erdőtelken a „lóerők”. Többszázan voltak kíváncsiak a szántóbemutatóra, a Dutrák táncára és a traktorhúzó versenyre is.

Második alkalommal szervezték meg a Rendvédelmi Napot a Szabadidőparkban. A programot – melynek fő szervezője a Kiskőrös Városi Polgárőr Egyesület volt, részt vett a Kiskőrösi Hivatásos Tűzoltó-parancsnokság, Kiskőrös Város Önkéntes Tűzoltó Egyesülete, az OMSZ Kiskőrösi Mentőszolgálat, a Nemzeti Adó- és Vámhivatal képviselete, a Kiskőrösi Helyőrség Nyugállományúak Klubja, valamint a Bács-Kiskun Megyei Rendőr-főkapitányság Kiskőrösi Rendőrkapitánysága, Domonyi László polgármester nyitotta meg. A programon látványos bemutatót tartott többek között a Szentgyörgyi Alajos vezette Kiskőrösi Kutyaiskola, valamint a kecskeméti lovas polgárőr csapat. A számos látványos kísérő program – mint a tűzoltó fecskendő vízágyúja, vagy a rendőr- illetve tűzoltóautó kipróbálásának lehetősége nagy sikert aratott. A nap koordinátora Kuti Erika c.r. őrnagy volt.

A Városi Sporttelepen rendezték meg a Hagyományőrző Városi Sportnapot, a Kiskőrösi Taiji Egyesület, a Győztes Kör Sportegyesület, a JP Team Sportlövész Egyesület bemutatkozásával, előadást tartott Szlávik Kupán Emese dietetikus.

A Petőfi Szülőház és Emlékmúzeum udvarán, szombaton „Petőfiről másképp” címmel irodalmi estet tartottak. Kispálné dr. Lucza Ilona, az Országos Petőfi Társaság elnöke, valamint Fodor Tamás pedagógus előadása között Albert József tárogatóművész megzenésített Petőfi verseket adott elő.

A Petőfi Sándor Művelődési Központ emeleti galériájában Radvánszki Tibor művésztanár Reflexiók című tárlata nyílt meg.

Este dr. Rónaszéki Aladár főorvos, a kiskőrösi fürdő névadója tiszteletére hallhattunk emlékkoncertet a Budapesti Vonósok Kamarazenekarának előadásában, a Szent József katolikus templomban halálának 18. évfordulójához kötődően. Hegedűn közreműködött a néhai főorvos fia, Rónaszéki Tamás hegedűművész.

Vasárnap is sok programban volt részünk. Ekkor tartották a Fúvószenekari fesztivált a kiskőrösi, a szegedi, valamint a kisteleki fúvószenekarok részvételével.

A Dutra találkozó vasárnapi helyszínén a „Tanya-kavalkád” elnevezésű, családok számára szervezett programon vehettek részt kicsik és nagyok az Egészségügyi, Gyermekjóléti és Szociális Intézmény, azon belül is a Család- és Gyermekjóléti Központ szervezésében.

A kétnapos rendezvény záróakkordjaként a Kiskőrösön már rendkívül népszerű ExperiDance Társulat előadásában láthattuk/hallhattuk a Gyöngyhajú Lány balladája című musical darabjukat, amelyben jól ismert Omega slágerek csendültek fel.

**2021. október 23.**

**Az 1956-os Forradalom és Szabadságharc**

Az 1956-os Forradalom és Szabadságharc Emléknapja, Kiskőrösön is zászlófelvonással kezdődött október 23-án, reggel 8 órakor.

A programsorozat 15 órakor a Városházán önkormányzati elismerések adományozásával folytatódott.

Délután ünnepi szentmisén folytatódott a megemlékezés a római katolikus Szent József templomban, majd a misét követően fáklyás felvonulás indult az ’56-os Kopjafához, ahol a Kiskőrösi Evangélikus Középiskola diákjainak megemlékező műsorát láthattuk.

A műsor után Font Sándor országgyűlési képviselő mondott ünnepi beszédet. A magyar történelem zivataros századain végig vezette gondolatait, és kifejtette: Mit jelent ma számunkra 1956?

Ezt követően az '56-os Szövetség, valamint a POFOSZ nevében koszorút helyezett el az '56-os Kopjafa emlékműnél Faragó Imre, városunk díszpolgára, '56-os veterán. A városvezetés nevében Domonyi László polgármester, Font Sándor országgyűlési képviselő, valamint Pethő Attila önkormányzati képviselő. A Szózat közös eléneklése után a jelenlévők is elhelyezték az emlékezés mécseseit.

Az ünnepi műsort Fodor Tamás, a KEVI gimnáziumának pedagógusa koordinálta. Közreműködött Kiskőrös Város Fúvószenekara.

November 4-én a forradalom áldozatairól emlékeztek meg az ’56-os Kopjafánál. Beszédet mondott Fodor Tamás történelemtanár. A résztvevők ekkor is elhelyezték az emlékezés és a tisztelet mécseseit.

**2021. november 13.**

**Libafutam**

Fuss az egészségedért – Libafutam futóverseny 2021. november 13-án szombaton került megrendezésre Kiskőrösön az Együtt Egy Szebb Jövőért pályázat keretében. Mint minden versenynek, a Fuss az egészségedért futóversenynek is voltak dobogósai. Mindhárom távon férfi és női kategóriában díjazták értékes ajándékcsomagokkal az első három helyezett női és férfi versenyzőt. Az érmeket és az ajándékcsomagokat Domonyi László, Kiskőrös város polgármestere és Süli András, a Bács Sport Egyesület elnöke adták át.

**2021. december**

**Adventi ünnepi hét**

November végén elkészült Kiskőrös város különleges, megyénkben páratlan, horgolt karácsonyfája a Kőrös-Körül Nők Egyesület és a Kiskőrös Rózsája Horgolókör összefogásával. Kiskőrös adventi hangulatának egyik alappillére – a meseszép horgolt karácsonyfa a Petőfi Sándor Művelődési Központban állt. A Kiskőrös Városért Alapítvány tagjai által született meg a Betlehem, a Kőrös-Körül Nők Egyesület tagjai pedig az adventi koszorút alkották meg a főtéren. A tavalyi év sikerén és népszerűségén felbuzdulva 2021-ben is megszervezte a Szilveszter Társulat az adventi ablaknyitogatót.

Advent első vasárnapján Az első gyertyát Seffer Attila katolikus esperes és Nikléczi Gábor képviselő, a második gyertyát Győri Gábor lelkipásztor, Csóka Efraim lelkész és Szedmák Tamás alpolgármester, a harmadik gyertyát Kecskeméti Pál evangélikus igazgató lelkész és Pohankovics András képviselő, a negyedik gyertyát Pénzes Péter lelkész és Domonyi László polgármester gyújtották meg.

**2021. december 31.**

„***Petőfi Szilveszter”***

Kiskőrös Város Önkormányzata, az Országos Petőfi Sándor Társaság és a Petőfi Szülőház és Emlékmúzeum egy szabadtéren megrendezett, színvonalas versszínházi műsorral egybekötött megemlékezésre invitálta Kiskőrös lakosait a Petőfi Sándor szülőház elé december 31-én. A költő születésének 199. évfordulójára emlékezve, az alkalmat Bánföldi Szilárd, *Petőfi Sándor: A világosság* című költeményének elszavalásával kezdte meg. Őt követte Kiskőrös város polgármestere, Domonyi László, aki ünnepi beszédében többek között a mindennapi csodák felismerésének fontosságára hívta fel a figyelmet. A város vezetője minden évben, egy 1913-ban készített billikommal a kezében tesz ígéretet. 2002 óta a Magyarországon Petőfivel egy napon született gyerekek sorszámozott, egyedi, névre szóló, emléklappal ellátott, Petőfi Sándor Összes versét tartalmazó kötetet kapnak ajándékba az önkormányzattól. Domonyi László arra tett ígéretet, hogy 1973 és 2002 között, a Bács-Kiskun megyében születettek is megkapják ezt a kiadványt. Hajagos Csaba, a Petőfi 200 Bács-Kiskun Megyei Emlékév szakmai referensének beszéde következett. Az ünnepi beszédek után elhelyezték a szülőház falára a megemlékezés koszorúit. A hagyományos Petőfi Szilveszterek egyik kiemelkedő programpontja, a Szilveszter Társulat színházi előadása. Idén, rendhagyó módon, versszínházi előadással készültek, melynek összeállítója Supka Éva volt.

1. **Közigazgatási Osztály**
   1. **Szociális és igazgatási csoport**
      1. **Igazgatási feladatok**

A Közigazgatási Osztály feladatkörébe 2021 évben általános igazgatási, adóigazgatási, szociális igazgatási, gyermekjóléti alapellátási, anyakönyvi feladatok tartoztak.

A jegyző általános igazgatási feladatai többek között – kereskedelmi engedélyek, telepengedélyezés, állattartás, szálláshely-szolgáltatási engedélyek, zaj- és rezgésvédelem, panaszok, közérdekű bejelentések vizsgálata, vásár- és piac tartásának engedélyezése, zenés táncos rendezvények engedélyezése, talált dolgokkal kapcsolatos feladatok, hulladékgazdálkodás, méhészeti tevékenység bejelentése, hatósági bizonyítványok kiadása, birtokvédelmi eljárás, termőföldek adás-vételével, ill. haszonbérletével összefüggő kifüggesztési feladatok ellátása, a hagyatéki ügyintézői feladatok, a címkezeléssel kapcsolatos feladatok, valamint a közösségi együttélés alapvető szabályaival ellentétes magatartások szankcionálásával kapcsolatos feladatok.

**2021. évben intézett, a lakosság legszélesebb körét érintő ügyek:**

* Telepengedélyezési eljárás:
* Telepengedély: 1 db
* Bejelentés-köteles ipari tevékenység nyilvántartásba vétele: 26 db
* Kereskedelmi ügyek: 157 db, amelyből 57 db új üzlet
* Szálláshely engedélyezése: 6 db módosítás és 5 új szálláshely engedélyezése
* Szálláshely ellenőrzés: 6 db szálláshelyen történt
* Bejelentkezett méhészek száma: 48 méhész
* Birtokvédelmi eljárás: 5 db
* Termőföld kifüggesztés: 297 db
* Társasházak törvényességi felügyeleti eljárása: 1 db
* Megőrzésre leadott talált tárgyak: 89 db (a legtöbb talált tárgyat a Tesco Áruház adta le)
* Állattartással kapcsolatos ügy: 4db
* Zenés, táncos rendezvény: 0 db
* Hatósági bizonyítvány: 31 db
* Közösségi együttélés alapvető szabályainak megsértése eljárás keretein belül: 47 ügy
* szankció nyilvántartásban szereplő személyek száma: 54 fő
* megbírságolt személyek száma: 7 fő
* kiszabott bírság összege összesen: 210.000, - forint
* NAV részére átadott végrehajtási ügy: 3 db (ebből nem minden végrehajtás volt eredményes, nem minden pénzösszeg volt behajtható)
* Fúrt kút engedélyezése: 5 db fennmaradási engedély
* Fakivágási kérelem: 2 db
* Panaszbejelentés: 1 db
* Hulladékgazdálkodással kapcsolatos eljárás: 4 db
* Ebösszeírás: 579 eb került bejelentésre
* Hagyatéki, póthagyatéki ügyek száma: 577
* Címkezeléssel kapcsolatos egyedi ügyek száma: 283
* Közterület átnevezés: 2 utca átnevezésére került sor (a Kilián György utca elnevezése Dr.Staud Lajos utcára, az Úttörő utca elnevezése Rózsa utcára változott)
* Közterület teljes felülvizsgálata (házszámozás módosítása): 8 utcában (Bánffy utca, Bánk utca, Kertész utca, Korvin utca, Lehel utca, Mészáros Lőrinc utca, Segesvári utca, Soós utca))
* 60 l-es űrtartalmú hulladéktároló edény igényléséhez kiadott igazolások: 5 db

Az állatok védelméről és kíméletéről szóló 1998. évi XXVIII. törvény 42/B. § (1) bekezdése szerint az eb tartásának helye szerint illetékes települési önkormányzat az ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel köteles három évente legalább egy alkalommal ebösszeírást végezni. Kiskőrös város közigazgatási területén 2021. június 1. és 2021. október 31. napja között történt meg az ebösszeírás, mely során 579 eb került bejelentésre és az élelmiszerlánc-felügyeleti szerv, a Bács-Kiskun Megyei Kormányhivatal által működtetett ebnyilvántartásban rögzítésre.

2021. márciusáig az elhagyott hulladék ügyében a települési önkormányzatok jegyzői folytatták le a hatósági eljárásokat, mint illetékes környezetvédelmi hatóság. 2021. március 16. napján lépett hatályba a hulladékgazdálkodási hatóság kijelöléséről szóló 124/2021. (III.12.) Korm. rendelet, amely szerint a Kormány közigazgatási hatósági ügyekben eljáró hulladékgazdálkodási hatóságként

- a megyei kormányhivatalt (illetékessége a székhely szerinti megyére terjed ki) és

- a hulladékgazdálkodásért felelős miniszter által kijelölt szervezeti egységet jelölte ki.

A jogszabályváltozás alapján a települési önkormányzat jegyzőjének hatásköre az illegális hulladék elhelyezés ügyében megszűnt.

**1.1.2.Anyakönyvi igazgatási feladatok**

**Az anyakönyvi eljárás során végzett feladatok, ügydarab számok 2021-ben:**

születés anyakönyvezése 1

házasságkötés anyakönyvezése 107

haláleset anyakönyvezése 123

anyakönyvi kivonat kiállítása iránti kérelem 505

születés rögzítése papír alapú anyakönyvből EAK rendszerbe 432

házasság rögzítése papír alapú anyakönyvből EAK rendszerbe 88

haláleset rögzítése papír alapú anyakönyvből EAK rendszerbe 16

születendő gyermekre tett apai elismerő nyilatkozatok 16

megszületett gyermekre tett apai elismerő nyilatkozat 6

születési családi- és utónév változtatási kérelem 5

házassági névmódosítási kérelem 48

SZÉP korú polgárok köszöntésének megszervezése 4

egyszerűsített honosítási okirat 7

hazai anyakönyvezési kérelem 12

**1.1.3.Szociális/gyermekjóléti igazgatási feladatok**

**Szociális ellátás, gyermekjóléti alapellátás**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) értemében a gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a hatósági intézkedések biztosítják.

Az önkormányzat a gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja.

A szociálisan rászoruló személyek - a szociális pénzbeli és természetbeni ellátások kiegészítéseként - Kiskőrös Város Önkormányzata Képviselő-testületének a szociális ellátásokról szóló 7/2015. (II. 26.) önkormányzati rendelete alapján települési támogatásban és rendkívüli települési támogatásban részesülhetnek.

A rendszeres települési támogatás

* a szociális alapszolgáltatás keretében nyújtott étkeztetés hozzájárulásához, valamint
* gyógyszerkiadások viseléséhez nyújtott támogatás.

A rendkívüli települési támogatás az alábbi létfenntartási gond fennállása esetén nyújtott támogatás:

* válsághelyzetben lévő várandós anya gyermekének megtartásához,
* a nevelésbe vett gyermek családjával való kapcsolattartás,
* a gyermek családba való visszakerülésének elősegítése,
* a gyermek hátrányos helyzete miatt a család anyagi segítségre szorul,
* a gyermek iskoláztatása,
* a családban egyidejűleg három vagy több gyermek születik,
* fűtési időszak,
* a lakásfenntartás havi költsége meghaladja az öregségi nyugdíj mindenkori legkisebb összegének 80%-át,
* a megélhetést érintő előre nem tervezett többletkiadás esetén.

Rendkívüli települési támogatás nyújtható létfenntartást veszélyeztető rendkívüli élethelyzet

* elemi kár bekövetkezése,
* haláleset,
* a kérelmező családjában élő személy, tartós, legalább 20 napot meghaladó kórházi kezelése esetén.

2021. évben a szociális támogatások kifizetése pénzbeli kifizetéssel és közüzemi szolgáltatóhoz történő utalással történt.

2021. évben az Önkormányzat az alábbi pénzbeli és természetbeni ellátásokat biztosította:

|  |  |
| --- | --- |
| **Szociális támogatás neve** | **Ellátottak száma** |
| rendszeres gyermekvédelmi kedvezmény | 196 fő |
| lakbértámogatás | 0 fő |
| települési támogatás (gyógyszer) | 0 fő |
| települési támogatás (étkeztetés) | 9 fő |
| rendkívüli települési támogatás | 50 fő 68 esetben |
| szociális célú tűzifa támogatás | 61 fő |
| köztemetés | 3 fő |
| BURSA Hungarica Ösztöndíj | 11 fő | |

2021. évben szociális ellátásokra - rendkívüli települési támogatás, települési támogatás (étkeztetés) – 1.917.710,- Ft került kifizetésre.

Bursa Hungarica Felsőoktatási Önkormányzati Ösztöndíjpályázaton belül a szociálisan rászoruló felsőoktatási hallgatók tanulmányainak támogatására az Önkormányzat a 2021. évi költségvetésében 550.000,-Ft előirányzatot biztosított.

A szünidei gyermekétkeztetés keretében a Gyvt. alapján a szülő, törvényes képviselő kérelmére a déli meleg főétkezést 2021. évben is biztosította az Önkormányzat a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek részére

a) a bölcsődében, óvodai nevelésben részesülő gyermekek számára a bölcsődei ellátást nyújtó intézmény és az óvoda zárva tartásának időtartama alatt valamennyi munkanapon,

b) az a) pont alá nem tartozó gyermekek számára a nyári szünetben legalább 43 munkanapon, legfeljebb a nyári szünet időtartamára eső valamennyi munkanapon.

2021. évben az Önkormányzat a szünidei gyermekétkeztetés keretében az évközi szünet időtartama alatt:

* tavaszi szünetben: 2 fő részére 2 munkanapon
* őszi szünetben: 5 fő részére 5 munkanapon
* téli szünetben: 5 fő részére 7 munkanapon
* nyári tanítási szünetben: 10 fő részére 43 munkanapon biztosította ingyenesen a déli meleg főétkezést az Eatrend Kft. tálalókonyháján.

Rendőrség megkeresésére 2021-évben a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 147. § (5a) bekezdése alapján **7 esetben**, bíróság megkeresésére a Gyvt. 130. § (4) bekezdése alapján **5 esetben**, valamint a Gyvt. 130. § (3) bekezdése alapján gyámhatósági ügyekben gyámhivatal megkeresésére **25 esetben** helyszíni szemlén **környezettanulmány**ban kerültek rögzítésre a megkeresésében szereplő személyre vonatkozó vagyoni, szociális, egészségügyi, kulturális, lakás- vagy egyéb körülmények.

A hozzátartozók közötti erőszak miatt alkalmazható távoltartásról szóló 2009. évi LXXII. törvény szerinti **családvédelmi koordinációért felelős szervként** **2 esetben** látott el a jegyző a hozzátartozók közötti erőszak megelőzéséhez kapcsolódó feladatokat, melynek keretében tájékoztatást adott a bántalmazottnak és a bántalmazónak az alkalmazható intézkedésekről, a bántalmazottat megillető jogosultságokról, igénybe vehető szolgáltatásokról, további jogkövetkezményekről.

**1.2. Adóügyi csoport**

A helyi adókról szóló 1990. évi C. törvény felhatalmazása alapján Kiskőrös Város Önkormányzatának Képviselő-testülete a helyi adók közül

* magánszemély kommunális adóját
* helyi iparűzési adót és
* idegenforgalmi adót vezetett be az illetékességi területén.

A helyi iparűzési adónál adómentesség illeti meg

1. azt a vállalkozót, akinek az adóévben folytatott tevékenységéből származó vállalkozási szintű adóalapja nem haladja meg a 900.000 forintot.
2. azt a háziorvos, védőnő vállalkozót, akinek a vállalkozási szintű iparűzési adóalapja az adóévben nem haladja meg a 20 millió forintot.

A magánszemély kommunális adójánál 50 %-os adókedvezményben részesül

1. a külterületen fekvő lakás és gépjárműtároló,
2. a szennyvízcsatorna létesítése céljából hozzájárulást fizető magánszemély a beruházással érintett ingatlana után abban az esetben, ha a beruházással érintett ingatlanát a közműhálózatra annak kiépítését követő 1 éven belül a közszolgáltató szervezet által kiállított igazolás szerint rákötötte. A magánszemély a kedvezmény igénybevételére a támogatással csökkentett évi befizetés összegéig jogosult a rákötést követő év január 1. napjától, de legfeljebb 4 évig.
3. kérelmére a tulajdonában, haszonélvezetében lévő, kizárólag általa és a Polgári Törvénykönyvről szóló 2013. évi V. törvény szerinti közeli hozzátartozója által lakott lakás után az a magánszemély, aki 62. életévét betöltötte, feltéve, hogy a vele együtt lakó közeli hozzátartozó – a házastárs kivételével - nem rendelkezik a szociális igazgatásról és szociális ellátásokról szóló 1993. évi III. törvény szerinti jövedelemmel.

**2021. évi adóbevételek:**

1. **magánszemély kommunális adója:** 81,2 millió forint (adóalanyok száma: 6337 fő, adótárgyak száma:8876) a bevétel

* A 81,2 millió forint bevételből 12,1 millió forint ellenőrzés során befolyt bevétel.
* Méltányossági törlés (62 év felettiek és a szennyvízcsatorna létesítése céljából hozzájárulást fizető magánszemélyek 50%-os kedvezménye miatt) 11,7 millió forint (adóalanyok száma: 1771 fő, adótárgy: 1902).

1. **helyi iparűzési adó:** 654 millió forint az adózók által befizetett összeg (adózók száma: 1808)

* A helyi iparűzési adóbevétel kieséséhez nyújtott állami támogatás: 182 millió forint.
* A befizetés és az állami támogatás együtt: 836 millió forint (2020. évben 902 millió forint volt a helyi iparűzési adóbevétel).
* Adóalaphoz kötött mentesség (adóalap nem éri el a 900 ezer forintot, illetve háziorvos vállalkozónál a 20 millió forintot) miatt 7,5 millió forint az adókiesés.

1. **idegenforgalmi adó:** 3,2 millió forint (adóalanyok száma: 22) a bevétel.

* A veszélyhelyzetre tekintettel 2021. január-június közötti időszakban az adóalanyoknak idegenforgalmi adót nem kellett fizetni, csak a bevallást benyújtani.

**Végrehajtási intézkedések:**

* beszedési megbízás (inkasszó): 623 tétel – befolyt összeg:24.306.865,-Ft
* letiltás 142 került kibocsájtásra – befolyt összeg:3.674.960,-Ft
* NAV-felé követelés lefoglalás átadása minden hónapban megtörtént a teljes adózói adatállományra – NAV átutalt az Önkormányzat részére:3.697.976,-Ft
* Nullás adóigazolásra volt szüksége az adózónak a NAV-tól ezért rendezte tartozását – az így befolyt összeg: 8.012.067,-Ft
* A végrehajtási cselekmény foganatosítása után 13 adózó rendezte több éves tartozását, ezért a végrehajtási cselekményt vissza kellett vonni, az eljárást meg kellett szüntetni – befolyt összeg: 1.199.260,-Ft

**2021. évben a végrehajtási eljárás lefolytatásából befolyt összeg összesen: 41.939.449,-Ft**

Az adózás rendjéről szóló 2017. évi CL. törvény szerint a **magánszemély kommunális adója ellenőrzése** céljából az önkormányzati adóhatóság megkeresésére az ingatlanügyi hatóság adatot szolgáltatott az önkormányzat illetékességi területén található, a nyilvántartásában szereplő valamennyi ingatlan 2021. január 1-jén hatályos adatairól, mely alapján **353 adózó** került bevallási kötelezettség elmulasztása miatt **felszólításra**. A felszólításra 2021. évben **337 bevallás** érkezett. Az adózók bevallási kötelezettségük teljesítése után **12,1 millió forint** magánszemély kommunális adóját fizettek be a költségvetésbe.

A hagyatéki eljárásról szóló 2010. évi XXXVIII. törvény 26. § (1) bekezdés alapján a hagyatéki leltárba felvett ingatlanok értékéről, valamint a bírósági végrehajtásról szóló 1994. évi LIII. törvény 140.§ (1) bekezdése alapján a végrehajtó megkeresésére **1723** esetben került az illetékekről szóló 1990. évi XCIII. törvény szerint **adó- és értékbizonyítvány** kiállításra.

* **Informatika**

Az önkormányzati ASP rendszerről szóló 257/2016. (VIII.31.) Korm. rendelet 12. § (3) bekezdése alapján 2018. január 1-jéig az önkormányzati ASP (Application Service Provider – alkalmazás-szolgáltató) rendszer valamennyi szakrendszeréhez csatlakozott önkormányzatunk.

Az önkormányzati ASP rendszer szakrendszerei:

* iratkezelő rendszer,
* önkormányzati települési portál rendszer,
* az elektronikus ügyintézési portál rendszer, ideértve az elektronikus űrlap-szolgáltatást,
* gazdálkodási rendszer,
* ingatlanvagyon-kataszter rendszer,
* önkormányzati adórendszer,
* ipari- és kereskedelmi rendszer,
* hagyatéki leltár rendszer.

A szakrendszerek használatához szükséges informatikai háttér rendelkezésre áll, fejlesztésre, valamint az eszközpark bővítésére nem merült fel igény.

Térinformatikai rendszer bevezetése

Kiskőrös Város Képviselő-testülete a 25/2017. számú határozatával elfogadta a város Smart City Stratégia és Fejlesztési Tervét. Az „intelligens város” koncepciójának alapját a térinformatikai rendszer kialakítása jelenti. Az „intelligens városok” alapkövének letételére az önkormányzatok a legalkalmasabbak. Az önkormányzat az a szervezet, amely jogállásánál fogva eredményesen gyűjtheti be az igazgatása alá tartozó alapinformációkat, a közhiteles alaptérképeket, térképi szimbólumokat, közérdekű adatbázisokat, valamint a közmű alaptérképeket és fogyasztói adathalmazokat.

A térinformatika az informatika egy speciális ága, a helyhez köthető (földrajzi, térbeli) adatok gyűjtésével, feldolgozásával, kezelésével, menedzselésével, elemzésével, a térbeli információk megjelenítésével, térbeli döntések támogatásával, térbeli folyamatok megfigyelésével és modellezésével foglalkozó tudomány.

A térinformatikai rendszer önkormányzati bevezetésének célja sokrétű, az alapcél egy olyan városüzemeltetési és önkormányzati térinformatikai rendszer bevezetése, ami megalapozza a műszaki, karbantartási folyamatok adminisztrációját, visszakereshetőségét támogató modulok bevezetését.

További cél, hogy a műszaki folyamatok adminisztrációjához grafikus támogatást adjon: egy lépéshez, művelethez a szükséges (nem feltétlen műszaki) adatokat egy felhasználói felületen biztosítsa a felhasználóknak; a teendőket a felhasználók rendszerezetten átlássák és a kötelező illetve lehetséges lépések egyértelműek legyenek, a pénzügyi és műszaki rendszerek folyamatai együttműködjenek; valamint kimutatások, lekérdezések készítése legyen elérhető. A térinformatikai rendszer kialakítása során érdemes a legmodernebb, Open Source által ajánlott szabványos technológiát használni, mind a fejlesztői környezet, mind a kommunikációs és adattranszformációs réteg(ek), mind a felhasználói felületek kialakításának vonatkozásában.

A 2021-ben bevezetett térinformatikai rendszer tartalmi elemei:

* önkormányzati és városüzemeltetési alaprendszer
* földhivatali digitális térképi adatbázis
* közműtérképek
* vagyonkataszteri adatbázis
* településrendezési, helyi építési szabályzatok adatbázisa

A rendszer fejlesztése folyamatos, 2022. évben további modulok beszerzése és felhasználói csoportok bevonása tervezett.

1. **Pénzügyi Osztály**

A Kiskőrösi Polgármesteri Hivatalban a gazdasági – pénzügyi feladatokat a Pénzügyi osztály látja el. Az osztály feladata - mint a hivatal gazdasági szervezete, önállóan működő és gazdálkodó szervezet – az önkormányzat, a hivatal, valamint a hozzá rendelt önállóan működő intézmények, a Kiskőrösi Többcélú Kistérségi Társulás és a Kiskőrös és Térsége Ivóvízminőség-javító Önkormányzati Társulás pénzügyi-gazdasági feladatainak ellátása. Együttműködési megállapodás alapján a pénzügyi osztály látja el a szlovák, német és cigány nemzetiségi önkormányzat gazdálkodásával kapcsolatos feladatokat is. Ez azt jelenti, hogy összesen 11 gazdálkodási szervezet tekintetében kerül ellátásra a feladat, amely feladatokat az osztályvezetővel együtt összesen 9 fő látja el.

A pénzügyi osztály dolgozóinak feladatköre igen szerteágazó, mivel szinte minden önkormányzati és hatósági feladatnak van bizonyos mértékű pénzügyi háttere.

Az állandó, korábbi években is meglévő feladatok az osztály munkájában a következők:

* költségvetési rendelet előkészítése
* havi, negyedéves és éves jelentések készítése a törvényi előírásoknak megfelelően
* éves beszámoló elkészítése, zárszámadási rendelet előkészítése
* likviditási, pénzügyi tervek készítése
* könyvelési feladatok, bizonylati rend
* számlavezetési feladatok (választott pénzintézet és a Magyar Államkincstár)
* források kezelése (hitel és betét ügyletek)
* kártyaelfogadói lehetőségek biztosítása
* készpénzforgalom bonyolítása
* tárgyi eszköz nyilvántartás
* beruházási statisztikák készítése
* leltározás, selejtezés
* bérgazdálkodás
* a törvény által előírt szabályos működéshez szükséges szabályzatok (számviteli politika, gazdálkodási szabályzat, …) elkészítése és a szükséges változások átvezetése, aktualizálás
* a város területén a tanulói közétkeztetési térítési díjak – óvodák és a saját bölcsőde kivételével – számlázása, begyűjtése, összesítése, befizetése, a szolgáltatónál az étkeztetés megrendelése
* adóalanyiságból adódó és az ehhez kapcsolódó bevallások, jelentések készítése a NAV felé

2018. január 1. napjától az ASP rendszer Gazdálkodási moduljának használatával kerülnek nyilvántartásra a kötelezettségvállalások, valamint a program biztosítja a bank, pénztár, bér, előirányzat, nettó finanszírozás, tárgyi eszközök állományváltozása és egyéb pénzforgalmi események könyvviteli nyilvántartásokban való rögzítését. A rendszer használata távüzemi kapcsolattal működik.

Az ASP rendszer az Mötv. 114.§ (2) bekezdésében elrendelt állam által biztosított elektronikus információs önkormányzati rendszer gazdálkodási szakrendszer vonatkozásában - az önkormányzati ASP rendszerről szóló 257/2016.(VIII.31.) Korm.rendeletben előírtak szerint – az átállás 2018. január 1. napjával megtörtént. A korábban használt, szabadon választott rendszerről szükséges volt áttérni az önkormányzatok számára törvény által elrendelt ASP rendszer Gazdálkodási moduljára. Az átállás előtt az adatállomány felülvizsgálatra került, így a kötelezettség és követelés állomány, a befejezetlen beruházások és a partner adatállomány, valamint a tárgyi eszközök és a vagyonkataszter egyeztetése, a leltározások, selejtezések fokozott ellenőrzése is megtörtént. Szükséges volt az egész gazdálkodási rendszer újragondolására az új rendszer sajátosságaihoz igazodva, a felhasználók, szerepkörök, feladatok újbóli meghatározása. Ez a váltás nagyon nagy figyelmet, előkészületet és sok-sok plusz munkát jelentett és jelent a mai napig a rendszer tagoltsága és állandó változása miatt a pénzügyi osztály minden dolgozója számára. A rendszer a bevezetés óta folyamatos fejlesztés alatt áll a felhasználók által jelzett kérések, javaslatok, problémák és a törvényi változások miatt is.

A rendszer tagoltságát jól jellemzi pl. egy szállítói számla útja. A beérkező szállítói számla az iktató irodába kerül érkeztetésre, majd a számlát teljesítés igazoltatni kell az illetékes kollegával. Ezután történik meg a számla rögzítése úgy, hogy az ASP Iratkezelési moduljában kapott érkeztetési számmal lehet csak a számlát ASP Gazdálkodási moduljába átemelni, az előzetesen rögzített kötelezettségvállaláshoz kapcsolni és ekkor készül az utalványrendelet. Majd a gazdálkodási szabályzatban rögzítetteknek megfelelően igazoltatni kell az érvényesítővel, a kötelezettségvállalóval és az utalványozóval. Ezután kerülhet a számla átutalásra a szállító részére úgy, hogy a rögzített tétel átemelhető a bank elektronikus rendszerébe. Az elkészült bankszámla kivonat elektronikusan letölthető és beemelhető az ASP gazdálkodási moduljába és ekkor kerülnek a tételek könyvelésre. Minden egyes számla három kollega kezén megy át, mire a tétel lekönyvelésre kerül, de előzetesen a szerződést egy negyedik személy már rögzítette, így tud megvalósulni a folyamatba épített ellenőrzés.

Az Áfa törvény számlaadat-szolgáltatási kötelezettségre vonatkozó szabályai 2020.július 1-től megváltoztak, az adatszolgáltatásra kötelezett számlák köre jelentősen kibővült – gyakorlatilag csak a magánszemély részére kiállított számla nem vált adatkötelessé, emiatt a kézi számlák kiállítása június 30. napjától minden intézményben megszüntetésre került. 2020. július 1. napjától csak számlázó programmal kerültek számlák kiállításra - egyetlen kivétellel (önkormányzat, ravatalozó) -, hogy az adatszolgáltatási kötelezettségnek plusz időráfordítás nélkül eleget lehessen tenni és ezzel az adatszolgáltatási hibázási lehetőség is kizárásra került.

2021. január 1. napjától – az Áfa törvény számlaadat-szolgáltatási kötelezettség kibővítése miatt, amely már a magánszemélyek részére kiállított számlákra is vonatkozik – minden számla számlázó programmal készül, a ravatalozó használathoz kapcsolódó számlák is. A számla a hivatal pénzügyi osztályán kerül kiállításra, ahol fizetés is teljesíthető bankkártyával, készpénzben, vagy átutalással is. A számla kiállítás alapja a „Ravatalozó és hűtő használatáról” kiállított nyomtatvány, amely erre a célra került megalkotásra és legyártásra.

Ezt megelőzően is csak az intézményeknél és a ravatalozó használathoz kapcsolódóan készült kézi számla. Az Egészségügyi, Gyermekjóléti -és Szociális Intézménynél minden hónapban sok számla készül, ezért már öt~~-~~hat éve számlázó programmal kerülnek kiállításra a számlák, de a polgármesteri hivatalban a hivatalnál rendelkezésre álló számlázó programmal került megoldásra. 2020. július 1. napjától az Egészségügyi, Gyermekjóléti -és Szociális Intézmény és a Petőfi Szülőház és Emlékmúzeum intézmény részére elérhetővé vált az ASP Gazdálkodási modulja távüzemi kapcsolattal. A Petőfi Szülőház és Emlékmúzeumnál nem a kiállításra kerülő számlák nagy száma, hanem a hétvégi és ünnepi nyitvatartás alatti számlák készítése miatt vált szükségessé a rendszer elérhetősége. A pénzügyi osztály mindkét intézmény részére az ASP rendszer használatát, a program számlázási részét bemutatta, megtanította. A Petőfi Sándor Városi Könyvtár és a Kiskőrösi Óvodák számlázását a júliusi változás óta a pénzügyi osztály vette át.

A beérkező és a kimenő számlák száma, a bonyolított tranzakciók száma folyamatos emelkedést mutat a költségvetés nagyságrendjének növekedése, az ellátott feladatok növekedése/változása és a megvalósítás alatt álló projektek számossága miatt.

A beérkező számlák darabszámát és intézményenkénti megoszlását az alábbi diagram szemlélteti:

Az önkormányzat választott számlavezető pénzintézete 2014. július 1. napjától a K & H Bank Zrt, amely bankszámlaszerződés és a kapcsolódó folyószámlahitel szerződés 3 éves határozott időtartamra szólt. A következő 3 év, és az azt követő 3 év nyertese újból a K & H Bank Zrt lett, a szerződés lejárata 2023.06.30. napja. A bankolás elektronikusan történik, a K&H Electra rendszeren keresztül kerül lebonyolításra.

A szabadon választott számlavezető pénzintézet mellett – törvényi változások miatt – a beruházási alszámlák a Magyar Államkincstárnál (a továbbiakban: MÁK) kerülnek megnyitásra. A 2018-as évben a számlákon a bankolás még papír alapon történt a kis számú forgalom miatt. A 2019-es évben – a projektek előrehaladásával - megkötésre került itt is az elektronikus bankolási lehetőség a Giro Zrt.-vel, mivel a MÁK-nál vezetett számlák esetében csak ezen a rendszeren keresztül volt lehetséges. A 2021-es évben a MÁK is bevezette a saját elektronikus bankolási rendszerét, így azóta közvetlenül a MÁK-kal került megkötésre ez a szolgáltatási szerződés is, így emiatt a Giro Zrt.-vel megkötött szerződés megszüntetésre került.

A 2021-es évben a K& H Bank Zrt-nél 12 db alszámla, a Magyar Államkincstárnál 2 db alszámla került megnyitásra, amely elsősorban projektekhez kapcsolódó alszámlák megnyitása miatt volt szükséges.

A pénzügyi osztály által kezelt önkormányzati, intézményi, nemzetiségi bankszámlák (fizetési számla és alszámlák) száma nagyon nagy, összesen 111 db számla, amelyből 95 db a K&H Bank Zrt-nél és 16 db Magyar Államkincstárnál vezetett számla. A 111 db számla kezelése nagyon nagy odafigyelést kíván!

Választott pénzintézetünk, a K&H Bank Zrt. a Kiskőrösi Fiókjában – természetesen több más fiókjában is – 2020. július 1. napjától megszüntette a fióki pénztárát és a széfszolgáltatást is, azaz készpénzes be-és kifizetés a bankfiókokban ettől az időponttól nem lehetséges. Az önkormányzat és intézményei csak egy fizetési számlával rendelkezhetnek, így más banknál erre a célra számla nem nyitható. Az önkormányzat készpénzforgalma összegét tekintve alacsony, de bizonyos feladatok ellátása készpénzforgalom nélkül teljeskörűen nem oldható meg, így pl. az ellátmányok felvétele/visszafizetése, a gyermekétkeztetési térítési díjak, a szociális gondozottak térítési díjfizetése és a kapcsolódó költőpénzek kezelése (a széfszolgáltatás emiatt volt szükséges), a könyvtári és a múzeumi belépőjegy befizetések bonyolításához elengedhetetlen. A készpénzes forgalom csak bankjegykiadó automatán keresztül lehetséges, így emiatt ez a forgalom bankkártyafedezeti alszámlákon bonyolódik. Nehezíti a helyzetet, hogy az egyes tételek ritkán végződnek ötszáz vagy ezer forintra, de a helyzet kezelhető, csak körülményesebb, mint eddig volt. Az irány minden területen ez, hogy a készpénzes forgalom a lehető legkevesebb legyen, tehát a helyzethez alkalmazkodni kell.

2014. novembere óta az önkormányzat fizetési számlájára és három adónemben – kommunális adó, gépjármű adó és iparűzési adó – az adószámlákra bankkártyás befizetést is elfogadunk. Az önkormányzat fizetési számlájához mobil terminál kapcsolódik, amely a hivatal pénztárában működik, de ezzel a terminállal lehetséges az étkeztetés befizetése bankkártyával az óvodákban és az általános iskolában a helyszínen is.

2020. június végén a fizetőkártya-elfogadási szerződés megkötésre került a Petőfi Szülőház és Emlékmúzeummal, így júliustól itt is lehetséges a bankkártyával történő fizetés.

2014. január 1-től az államháztartás szerveinek könyvvitelére és beszámoló készítésére vonatkozó új szabályok léptek életbe, ami alapján teljesen új könyvelési rendszer szerint folyik a munka, minden gazdasági eseményt egyrészt a pénzügyi számvitel, másrészt a költségvetési számvitel szerint is könyvelni kell, a költségvetési szervekre eddig nem vonatkozó időbeli elhatárolások számvitele is megjelent a könyvelés során, illetve eredményszemléletben is be kell mutatni a gazdálkodást. Az új rendszerre való áttérés nagyon nagy feladat volt, amely a legnagyobb változást jelentette az államháztartás számviteli-pénzügyi rendszerében, és amely a mai napig folyamatos változtatásokon megy keresztül, és a változtatások követése érdekében a tanulás is folyamatos.

Az önkormányzati vagyon folyamatos, megfelelően részletezett nyilvántartásainak vezetése szintén a szervezeti egység feladatai közé tartozik, a vagyonkimutatás, valamint a mérleg adatainak és az abban található adatokat alátámasztó főkönyvi és analitikus nyilvántartási adatok alapján, a vagyongazdálkodási szabályok folyamatos figyelembevételével történik. Az új számviteli szabályozás alapján az önkormányzat vagyonát elkülönítetten költségvetési szervenként, valamint önkormányzati szinten összesítve is ki kell mutatni. Ennek megfelelően a korábbi évektől eltérően a tárgyi eszközök nyilvántartásában is biztosítani kell az elkülöníthetőséget.

Gondoskodni kell továbbá az önkormányzati vagyontárgyak értékének és változásuknak a nyilvántartásokon való átvezetéséről is.

2014. október 1-e óta az önkormányzat nem befektetési tanácsadó cég közreműködésével biztosítja az átmenetileg szabad pénzeszközök elhelyezését, hanem a pénzügyi osztály segítségével, ajánlásával a polgármester kezeli.

A 2021-es év folyamán új adósságot keletkeztető ügylet került lebonyolításra. Az ügylet készfizető kezességi szerződés a Kőröskom Nonprofit Kft. 49 millió Ft fejlesztési célú hitelének fedezeteként, amely kormányzati hozzájárulást követően - a 2006/2021. (XII.29.) Kormány határozat 1. melléklete alapján – került megkötésre. A Kőröskom Nonprofit Kft. részére is a hitelt a K & H Bank Zrt biztosította.

A már megkötött hitelszerződések miatt a kapcsolattartás, adatszolgáltatás a hitelező K&H Bank Zrt-vel folyamatos.

2021. évben is feladat volt a gyermekétkeztetés biztosításának kötelezettsége. A feladat Kiskőrös város területén működő állami és önkormányzati fenntartású oktatási intézmények tanulói közétkezési térítési díjainak – óvodák és a saját bölcsőde kivételével – számlázása, begyűjtése, összesítése, befizetése, a szolgáltatónál az étkeztetés megrendelése. Havi szinten átlagosan 338 fő gyermek étkeztetésének fenti feladatait látjuk el (Bem Iskola 113 fő napközi, 135 fő menza; Speciális Iskola 66 fő napközi, 6 fő menza; Wattay Szakközép -és Szakiskola 13 fő menza, kollégium 4 fő, Tarkabarka Családi Napközi Egyesület 1 fő).

A gyermekétkeztetés területén nagy kihívást jelentett a pandémiás helyzetben a térítési díjak készpénzben történő beszedése, ezért próbáljuk a szülőket az átutalásos és a bankkártyás fizetés irányába terelni. A befolyó térítési díjak egyszerűbb követhetősége érdekében a gyermekétkeztetés céljára külön alszámla került megnyitásra. A szülőkkel történő közvetlen kommunikáció érdekében a Bem Iskola esetében az étkezési elszámoló rendszer új verziója került bevezetésre, amellyel a számla kiküldése és az egyéb információk is a szülők részére elektronikusan e-mail címre megküldhetők.

**Kiskőrös, 2022. október 07.**

**dr. Turán Csaba sk.**

**jegyző**